text:
Na o be o Tseba?
Makgoba a be a phela bjang lefaseng la Baroma?
Mmušong wa Roma, mašabašaba a ile a fetoga makgoba ka go fenywa ntweng le go thopša. Bao ba thopilwego ba be ba rekišwa gomme ba se sa hlwa ba bona magae a bona le ba malapa a bona le ka mohla.
Makgoba a mantši a be a šomišwa wa go hwa ka meepong, mola balemi le bašomi ba ka gae ba be ba le kaone. Lekgoba le be le ka gapeletšwa go apara kholoro ya tšhipi yeo e nago le mongwalo woo go ona go ngwadilwego kholofetšo ya go putsa motho yoo a ka bušetšago lekgoba leo go mong wa lona ka morago ga ge le tšhabile. Makgoba ao a bego a leka go tšhaba leboelela, gantši a be a fišeletšwa phatleng ka tlhaka ya F yeo e emelago fugitivus (motšhabi).
Puku ya Beibele ya Filemone e ahlaahla taba ya ge moapostola Paulo a be a bušetša lekgoba la motšhabi e lego Onesimo go mong wa lona e lego Filemone. Gaešita le ge Filemone a be a na le tshwanelo ya molao ya go otla Onesimo o šoro, Paulo o kgopetše Filemone gore a “mo amogele ka botho,” motheong wa lerato le segwera sa bona.—Filemone 10, 11, 15-18.
Ke ka baka la eng Fenikia ya bogologolo e be e tumile ka taye ya yona e phepolo?
Fenikia, yeo e bego e nyakile e swana le Libanoni ya mehleng yeno, e be e tumile ka taye ya yona e phepolo ya Tiro, yeo e bego e reeletšwe ka motse wa Tiro. Kgoši Solomone wa Isiraele ya bogologolo o be a kgabišitše tempele ya gagwe ka ‘boya bja go taiwa ka mmala o mophepolo’ bjoo bo tšweleditšwego ke setsebi sa mošomo wa diatla sa Tiro.—2 Dikoronika 2:
Mmala o mophepolo wa Tiro e be e le taye e bohlokwahlokwa ya mehleng ya yona, kudu ka baka la mošomo o mogolo kudu wa go e tšweletša. Barei ba dihlapi ba be ba thoma ka go kgoboketša dihlapi tše dintši tša makgapetla tša murex * lewatleng. Go be go dirišwa tša bontši bjo bo ka lekanago 12 000 go tšweletša taye ya seaparo se tee. Ka morago, dikgopa tšeo tša ka lewatleng di be di tlošwa makgapetla a tšona e le gore dithaka tša tšona tša taye di gamolwe. Badiri ba taye ba be ba di tšhela letswai gomme ba di ntšhetša ka ntle letšatšing lebaka la matšatši a mararo. Ke moka ba be ba tšhela motswako woo ka faking e khurumetšwego, ba o ena ka meetse a lewatle lebaka la matšatši a mangwe a mmalwa.
Ka nywagakgolo e mentši, Bafenikia ba ile ba kgomarela kgwebo ya go rekiša taye e phepolo ya Tiro gotee le bokgoni bja bona bja go e tšweletša ba diriša kgwebo ya bona le go hloma dikoloni dinageng tše dingwe. Mašaledi a taye yeo ba e tšweleditšego a hweditšwe kgauswi le Lewatle la Mediterranean le go fihla ka thoko ya bodikela kua Cádiz, Sepania.
^ ser. 8 Makgapetla a tšona ke a botelele bja magareng ga disenthimithara tše hlano le tše seswai.


c: text/html

text:
Go Lebeletšana le Ditlhohlo tša Lebaka la go Kgaotša ga Modikologo wa go Hlapa ga Basadi
“Ke ile ka aparelwa ke maikwelo a manyami ka ntle le lebaka goba ka ntle le go hwetša temošo. Ke ile ka lla gomme ka ipotšiša ge e ba ke be ke thoma go gafa.”—Rondro * wa nywaga e 50.
“O tsoga mesong ke moka wa hwetša ntlo ya gago e hlakahlakane. Ga o kgone go hwetša moo o beilego dilo tša gago. Go bonagala dilo tšeo o tšerego nywaga e mentši o di dira gabonolo ga bjale di go thatafalela, gomme ga o tsebe lebaka la seo.”—Hanta wa nywaga e 55.
BASADI ba ba be ba sa babje. Go e na le moo, ba be ba feta phetogong ya go tsena lebakeng la go kgaotša ga modikologo wa go hlapa ga basadi (menopause), e lego phetogo ya tlhago bophelong bja mosadi le go kgaotša ga bokgoni bja gagwe bja go ka ba le bana. Ge e ba o le mosadi, na o kgauswi le go tsena lebakeng leo? Na o šetše o tsene go lona? Go sa šetšwe gore boemo e ka ba e le bofe, ge wena le baratiwa ba gago le tseba mo go oketšegilego ka phetogo ye, ke moo le tlago go kgona gore le lebeletšane le ditlhohlo tšeo di sepedišanago le yona.
Phetogo ya go Tsena Lebakeng la go Kgaotša ga Modikologo wa go Hlapa ga Basadi
Phetogo ya go tsena lebakeng la go kgaotša ga modikologo wa go hlapa ga basadi e akaretša bobedi nako ya go tsena lebakeng la go kgaotša ga modikologo wa go hlapa ga basadi le go ba lebakeng leo ka bolona. * Lega go le bjalo, polelwana “lebaka la go kgaotša ga modikologo wa go hlapa ga basadi” e dirišwa ka kakaretšo go šupa phetogo yeo ka moka.
Basadi ba bantši kudu ba thoma go tsena lebakeng la go kgaotša ga modikologo wa go hlapa ga basadi ge ba le nywageng ya bona ya bo-40, eupša ba bangwe ba diega go tsena lebakeng leo go fihlela ba le nywageng ya bona ya bo-60. Mabakeng a mantši, mosadi o kgaotša go bona kgwedi ganyenyane-ganyenyane. Mosadi a ka tshelwa ke lebaka la go bona kgwedi ka baka la go tšweletšwa ga dihomoune ka tsela e sa tsepamago, a ka bona kgwedi ka dinako tše sa tlwaelegago goba a tšwa madi kudu nakong yeo. Ke basadi ba sego kae feela bao ba kgaotšago gateetee go bona kgwedi, gomme go ka thwe seo se direga mo e nyakilego go ba ka ponyo ya leihlo.
Puku ya Menopause Guidebook e re: “Mosadi yo mongwe le yo mongwe o ba lebakeng la go kgaotša ga modikologo wa go hlapa ga basadi ka tsela ya moswananoši.” Gape e re: “Go se iketle mo go tlwaelegilego mo go sepedišanago le lebaka la go kgaotša ga modikologo wa go hlapa ga basadi ke go aparelwa ke phišo (hot flash goba hot flush),” moo go ka go latelwago ke go kwa go tonya kudu. Dika tšeo di ka hlora motho boroko le go mo fetša matla. Go se iketle mo go tšea nako e kaaka’ng? Go ya ka The Menopause Book, “basadi ba bangwe ba aparelwa ke phišo ka makga a sego kae lebaka la ngwaga goba e mebedi nakong ya phetogo ya go tsena lebakeng la go kgaotša ga modikologo wa go hlapa ga basadi. Ba bangwe ba tlaišega ka nywaga e mentši, gomme ke tekanyo e nyenyane kudu ya basadi yeo e begago gore e fela e aparelwa ke phišo bophelong bja bona ka moka.” *
Ka baka la go fetofetoga ga dihomoune, mosadi a ka ba a ba le kgateletšego ya monagano, maikwelo a fetofetogago, ao a bakago go fo lla gotee le go palelwa ke go tsepamiša kgopolo le go lebala. Tabeng yeo, The Menopause Book e re “go tloga go sa kgonege gore mosadi o tee a aparelwe ke maemo ao ka moka ga ona.” Ke therešo gore ba bangwe ba ba le mathata a sego kae, ge e ba a le gona, gotee le go se iketle mo go itšego.
Tsela ya go Lebeletšana le Boemo ka Katlego
Go dira diphetogo tše bonolo bophelong go ka fokotša go se iketle mo go itšego. Ka mohlala, bakgogi ba ka fokotša tekanyo ya dinako tša go aparelwa ke phišo ka go kgaotša go kgoga. Basadi ba bantši gape ba holwa ke go fetoša mohuta wa dijo tšeo ba di jago, bjalo ka go fokotša goba gaešita le go phema bjala, khafeine le dijo tšeo di tšhetšwego dinoko goba swikiri, tšeo di ka bakago go aparelwa ke phišo. Ke therešo gore go ja gabotse go bohlokwa, e lego seo se bolelago go ja dijo tše di lekalekanego le tše di fapafapanego.
Go itšhidulla le gona go ka thuša kudu tabeng ya go fokotša maswao a lebaka la go kgaotša ga modikologo wa go hlapa ga basadi. Ka mohlala, go ka fokotša go hlobaela gomme gwa kaonefatša maikwelo a motho kudu, gotee le go tia ga marapo le go ba le bophelo bjo bobotse ka kakaretšo. *
Boledišana le ba Bangwe ka Bolokologi
Rondro, yo a tsopotšwego pejana, o re: “Ga go nyakege gore o tlaišege ka setu. Ge e ba o boledišana ka bolokologi le baratiwa ba gago, ba ka se tshwenyege kudu ge ba bona seo se go diragalelago.” Ge e le gabotse, ba ka se go felele pelo e bile ba tla go kwešiša. Bakorinthe ba Pele 13:4, e re: “Lerato ga le fele pelo e bile le botho.”—Good News Translation.
Le gona, basadi ba bantši ba thušwa ke thapelo, go akaretša le bao ba nyamišitšwego ke go lahlegelwa ke boemo bja go ka ba le bana. Beibele e re kgonthišetša ka gore: “[Modimo] o re homotša matshwenyegong ka moka a rena.” (2 Bakorinthe 1:4, The New English Bible) Se sengwe gape seo se homotšago ke go tseba gore phetogo ya go tsena lebakeng la go kgaotša ga modikologo wa go hlapa ga basadi ke ya nakwana. Ka morago ga moo, basadi bao ba tšwelago pele ba hlokomela boemo bja bona bja tša maphelo gabotse ba ka ikwa ba matlafetše gomme ba thabela bophelo bjo bobotse ka nywaga e mentši.
^ ser. 2 Maina a fetotšwe.
^ ser. 6 Dingaka di tšea lebaka la go kgaotša ga modikologo wa go hlapa ga basadi e le leo le thomago ka morago ga gore mosadi a tšee dikgwedi tše 12 a sa bone kgwedi.
^ ser. 8 Maemo a mangwe a tša kalafo, go akaretša le bolwetši bja kgokgokgo le malwetši a go fetela gotee le dikalafo tše dingwe tša diokobatši, le ona a ka bakela motho go aparelwa ke phišo. E tla ba gabohlale gore go kgonthišetšwe dintlha tšeo pele go ka naganwa gore go aparelwa ke phišo go sepedišana le lebaka la go kgaotša ga modikologo wa go hlapa ga basadi.
^ ser. 12 E le go thuša balwetši ba tšona gore ba lebeletšane le boemo gakaone nakong ya phetogo ya go tsena lebakeng la go kgaotša ga modikologo wa go hlapa ga basadi, dingaka di ka ba nea ditšweletšwa tše di fapafapanego tše bjalo ka dihomoune, ditlaleletšo tša mekgwa ya go ja le diokobatši tša go thibela kgateletšego. Phafoga! ga e bolelele setšweletšwa se itšego goba kalafo.

robotstxt: allowed

filter: keep


text:
Kgaolo 39: Lepara la Arone le Mela Matšoba
BONA matšoba le dialmonte tše di butšwitšego tšeo di lego lepareng le. Lepara le ke la Arone. Matšoba a le dienywa tše di butšwitšego di metše lepareng la Arone ka bošego botee feela! Anke re bone lebaka la gore seo se direge.
Ga bjale e be e šetše e le nako e telele Baisiraele ba ralala lešokeng. Ba bangwe ba bona ba be ba nagana gore Moshe ga se a swanela go ba moetapele goba gore Arone ga se a swanela go ba moperisita yo mogolo. Kora e be e le yo mongwe wa batho bao ba bego ba nagana ka tsela yeo, le gona go be go le bjalo le ka Dathane, Abirama le baetapele ba bangwe ba 250 ba setšhaba. Ba ka moka ba ile ba tla go Moshe gomme ba re: ‘O re’ng o iphagamišetša rena ka moka?’
Moshe a re go Kora le balatedi ba gagwe: ‘Gosasa mesong le tšeeng dibjana tša go swara magala gomme le tsenye diorelo ka gare ga tšona. Ke moka le tle taberenakeleng ya Jehofa. Re tla bona motho yoo Jehofa a tlago go mo kgetha.’
Letšatšing le le latelago, Kora le balatedi ba gagwe ba 250 ba ile ba tla taberenakeleng. Gwa tla le batho ba bangwe ba bantši go tlo thekga banna ba. Jehofa o be a galefile kudu. Moshe a re: ‘Tlogang ditenteng tša banna ba ba kgopo. Le se ke la swara selo le ge e le sefe sa bona.’ Setšhaba sa theetša gomme sa tloga tenteng ya Kora, ya Dathane le ya Abirama.
Ke moka Moshe a re: ‘Le tla tseba motho yoo Jehofa a mo kgethilego ka se se latelago. Lefase le tla bulega gomme la metša banna ba ba kgopo.’
Gateetee ge Moshe a fetša go bolela, lefase la bulega. Tente ya Kora le dithoto tša gagwe, Dathane le Abirama gotee le bao ba bego ba na le bona ba sobelela gomme lefase la ba khupetša. Ge setšhaba se ekwa sello sa bao ba bego ba sobelela mmung, sa goeletša sa re: ‘A re tšhabeng! Mohlomongwe le rena lefase le tla re metša!’
Ka nako yeo, Kora le balatedi ba gagwe ba 250 ba be ba sa eme kgauswi le taberenakele. Ka gona Jehofa a romela mollo gomme wa ba fiša ka moka gabona. Ke moka Jehofa a botša Eleasara morwa wa Arone gore a tšee dibjana tša go swara magala tša banna bao ba hwilego gomme a dire diphaphathi tša go manega aletare. Diphaphathi tšeo e be e tla ba temošo go Baisiraele gore ga go na motho yo mongwe ka ntle le Arone le barwa ba gagwe yo a swanetšego go hlankela e le moperisita wa Jehofa.
Eupša Jehofa o ile a nyaka gore go be molaleng gore o be a kgethile Arone le barwa ba gagwe gore e be baperisita. Ka gona o ile a re go Moshe: ‘Botša moetapele wa lešika le lengwe le le lengwe la Isiraele gore a tliše lepara la gagwe. Lešikeng la Lefi, o botše Arone gore a tliše lepara la gagwe. Ke moka o bee le lengwe le le lengwe la mapara ao ka taberenakeleng pele ga areka ya kgwerano. Lepara la monna yoo ke mo kgethilego gore e be moperisita le tla mela matšoba.’
Mesong e latelago ge Moshe a lebelela mapara ao, o ile a hwetša gore lepara la Arone le metše matšoba ao o a bonago mo seswantšhong le dialmonte tše di butšwitšego. Ka gona, na o bona lebaka leo ka lona Jehofa a ilego a dira gore lepara la Arone le mele matšoba?
Numeri 16:1-49; 17:1-11; 26:10.
Dipotšišo
- Ke bomang bao ba ilego ba hlanogela boetapele bja Moshe le Arone, gona ba ile ba re’ng go Moshe?
- Moshe o ile a botša Kora le balatedi ba gagwe ba 250 gore ba dire eng?
- Ke’ng seo Moshe a ilego a se botša setšhaba, gomme go ile gwa direga’ng gateetee ge a feditše go bolela?
- Go ile gwa direga’ng ka Kora le balatedi ba gagwe ba 250?
- Eleasara morwa wa Arone o ile a dira’ng ka dibjana tša go swara magala tša banna bao ba bego ba hwile, gona ka baka la’ng?
- Ke ka baka la’ng Jehofa a ile a dira gore lepara la Arone le mele matšoba? (Lebelela seswantšho.)
Dipotšišo tša tlaleletšo
- Bala Numeri 16:1-49.
Kora le balatedi ba gagwe ba ile ba dira’ng, gomme ke ka baka la’ng seo e be e le go rabela go Jehofa? (Num. 16:9, 10, 18; Lef. 10:1, 2; Die. 11:2)
Ke pono efe e fošagetšego yeo Kora le “dikgošana tša setšhaba” tše 250 ba ilego ba ba le yona? (Num. 16:1-3; Die. 15:33; Jes. 49:7)
- Bala Numeri 17:1-11 le 26:10.
Go mela matšoba ga lepara la Arone go be go bolela’ng, gona ke ka baka la’ng Jehofa a ile a laela gore le bewe ka arekeng? (Num. 17:5, 8, 10)
Ke thuto efe ya bohlokwa yeo re ka ithutago yona go seo se bego se swantšhetšwa ke lepara la Arone? (Num. 17:10; Dit. 20:28; Bafil. 2:14; Baheb. 13:17)
Ithute ka mo go oketšegilego
Karata ya Beibele ya Arone
Ke ka baka la’ng a sa dumelelwa go tsena Nageng ya Kholofetšo?


text:
MARCH 3, 2014
RUSSIA
Kgoro ya Tsheko ya Boipiletšo ya Russia e Thekga Ditshwanelo tša Batho ka go Gana go Thibela JW.ORG
Ka January 22, 2014, baahlodi ba bararo ba Kgoro ya Tsheko ya Selete ya Tver ba ile ba fetoša phetho ya kgoro ya tsheko e nyenyane ya go thibela jw.org, e lego Wepesaete ya semmušo ya Dihlatse tša Jehofa. * Ka go fapana le diphetho tše dingwe tšeo di dirilwego ke dikgoro tša tsheko tša Russia mengwageng e sego kae e fetilego, Kgoro ya Tsheko ya Selete e ile ya diriša molao wa go fišegela bodumedi ka mo go fošagetšego gomme ya gana maiteko a matla a motšhotšhisi a go thibela Wepesaete ye.
Go tshwenywa le go tlaišwa ga Dihlatse tša Jehofa kua Russia moo go bego go thekgwa ke Mmušo go ile gwa mpefala ge ka August 7, 2013 kgoro ya tsheko e nyenyane ya Tver (yeo e lego mo e ka bago dikhilomithara tše [160]) ka leboabodikela bja Moscow e dira phetho ya go thibela jw.org molatong woo o tšerego metsotso e 25 feela. Baemedi ba Dihlatse tša Jehofa ga se ba tsebišwa ka molato wo e bile ga se ba ka ba newa sebaka sa go ikemela ditatofatšong tšeo di dirilwego ke motšhotšhisi wa lefelong leo, ka gona ba ile ba tliša taba ya bona kgorong ya tsheko. Dihlatse tša Jehofa di tsebile ka molato wo wa go thibela Wepesaete ye methopong e mengwe ya ditaba diiri tše sego kae feela pele ga nako yeo e beilwego ya gore di ipiletše e fela ka September 12, 2013. Gateetee di ile tša tsenya boipiletšo bja tšona Kgorong ya Tsheko ya Selete ya Tver.
Boipiletšong bjoo bo dirilwego ka January 22, 2014, Kgoro ya Tsheko ya Selete e ile ya lemoga gore ditokelo tša beng ba Wepesaete ye, e lego Watchtower Bible and Tract Society of New York, Inc., di ile tša gatakelwa gomme ya laela gore molato wo o ahlaahlwe lefsa gore go kwewe mahlakore ka moka. A thekgwa ke baemedi ba Kgoro ya Toka le Kgoro ya Ditaba tša Selegae, motšhotšhisi o ile a kgopela kgoro ya tsheko gore e bolele gore Wepesaete ye e bontšha go fišegela bodumedi ka mo go fošagetšego le gore e swanetše go thibelwa nageng ka moka ya Russia. Se se kgahlišago ke gore Kgoro ya Tsheko ya Selete e ile ya se dumelelane le pono ya motšhotšhisi yoo.
Lesolo la naga ka bophara la go tlaiša le a thoma—molao wa go fišegela bodumedi ka mo go fošagetšego o dirišwa gampe go thibela modiro wa Dihlatse tša Jehofa. Go thoma ka 2009, balaodi ba mmušo ba Russia ba ile ba diriša mantšu a sa kwagalego a Molao wa Naga wa go Fediša Mediro ya Bao ba Fišegelago Bodumedi ka mo go Fošagetšego go oketša go tlaišwa ga Dihlatse tša Jehofa e sego mafelong a itšego feela eupša e be lesolo la naga ka bophara. Balaodi bao ba ile ba diriša gampe molao wa go fišegela bodumedi ka mo go fošagetšego go lokafatša dilo tše di latelago:
go bewa ka nakwana ga Dihlatse tša Jehofa tše di fetago tše 1 600 ka diseleng;
go thibelwa ga dipuku le dipukwana tše 70 tša bodumedi bja Dihlatse;
go phuruphutšwa ga mafelo a 171 ao a akaretšago magae le mafelo a borapedi; le
go šitišwa ga ditirelo tše 69 tša bodumedi bja Dihlatse go ba go fihla ga bjale.
Molatong wa Tver, motšhotšhisi o ile a thibela Wepesaete ya jw.org ka gobane e na le dipuku le dipukwana tše tshela tšeo go thwego di bontšha go fišegela bodumedi ka mo go fošagetšego. Kgoro ya Tsheko ya Selete ya Tsentralniy motseng wa Tver, e ile ya diriša molao wa go fišegela bodumedi ka mo go fošagetšego e le motheo wa phetho ya August 7, 2013, e lego phetho yeo e thibelago Wepesaete ya jw.org le go e akaretša Lelokelelong la Dilo ka Moka tša Mekgatlo ya go Fišegela Bodumedi ka mo go Fošagetšego.
Ruri phetho ye e be e sa kwagale ka ge e ile ya palelwa ke go bontšha seo se ka dirwago—ka mohlala, go tlošwa ga dipuku le dipukwana tšeo go thwego di bontšha go fišegela bodumedi ka mo go fošagetšego Wepesaeteng ye. Ge Kgoro ya Tsheko ya Selete e lemoga gore beng ba Wepesaete ye ba šetše ba tlošitše dipuku le dipukwana ka moka tšeo go thwego di bontšha go fišegela bodumedi ka mo go fošagetšego go badudi ba Russia, ga se ya palelwa ke go phetha ka gore ga go na motheo wa molao wa go thibela Wepesaete ye. Ga bjale phetho e fihlile seremong, motšhotšhisi o na le dikgwedi tše tshela tša go dira kgopelo ya go ipelaetša kgorong e kgolo (court of cassation).Lega go le bjalo, kgoro e ka kgetha go theetša goba go se theetše boipiletšo bjo ka ge e sa gapeletšege.
Na phetho ya Kgoro ya Tsheko ya Selete ya Tver e bontšha gore dilo di tla kaonefala?
Go sa na le mo gontši moo go tlago go direga pele ga kimollo. Morero wa Kgoro ya Tsheko ya Selete ya Tver wa go hlahloba lefsa kahlolo ya yona o fapane kudu le megato e feteletšego yeo e tšerwego ke dikgoro tše dingwe tša tsheko tša Russia kgahlanong le Dihlatse tša Jehofa. Ka makga a mmalwa Kgoro ya Yuropa ya Ditshwanelo tša Batho (European Court of Human Rights [ECHR]), e ile ya sola Russia ka go gatakela ditokelo tša Dihlatse go di thibela tokologo ya bodumedi. Go e na le go diriša dikahlolo tša ECHR, Russia e ile ya tšwela pele go gatakela ditokelo tša batho. Dihlatse tša Jehofa ga bjale di na le dikgopelo tše 23 kgahlanong le Russia tšeo di sego tša dirwa ke ECHR e le ge di emela tokologo ya tšona ya borapedi.
Na phetho ya Kgoro ya Tsheko ya Selete ya Tver e bontšha gore dilo di tla kaonefala? Dihlatse tša Jehofa di tla letela go kwa gore Russia e arabela bjang kahlolong ye le dikahlolong tše dingwe tšeo di tlago go dirwa ke ECHR.
^ ser. 2 Go iletšwa ga Wepesaete ye ke kgoro ya tsheko go be go ka se thibele motho go tsena go yona. Go e na le moo, go be go tla dira gore balaodi ba mmušo ba latofatše motho le ge e le ofe yoo a tsenago go yona ka molato wa bosenyi.


text:
Re Swanetše go Rapelela Eng?
E BE e dutše e bitšwa thapelo e rapetšwego gantši ke Bakriste. Go sa šetšwe gore seo ke therešo goba go se bjalo, thapelo ya Jesu ya mohlala—yeo ka nako e nngwe e bitšwago Thapelo ya Morena goba Tatawešo—ka ntle le pelaelo e gare ga dithapelo tšeo di sa kwešišwego. Batho ba dimilione ba bolela mantšu a yona ka ge a le bjalo letšatši le lengwe le le lengwe, mohlomongwe gantši ka letšatši. Eupša Jesu o be a se a rera gore thapelo ye e dirišwe ka tsela yeo. Re tseba bjang?
Pele ga ge Jesu a ka bolela thapelo yeo, o itše: “Ge o rapela, o se ke wa boa-boetša dilo tše di swanago.” (Mateo 6:7) Na Jesu o ile a ikganetša ka go bolela mantšu ao a swanetšego go swarwa ka hlogo le go boa-boetšwa? Ga go bjalo le gatee! Go e na le moo, Jesu o be a re ruta seo re swanetšego go se rapelela, le gona o be a re nea lelokelelo la dilo tšeo di tlago pele tšeo re swanetšego go di gopola ge re rapela. A re hlahlobeng seo a se boletšego. Thapelo ye e tšwelela go Mateo 6:9-13.
“Tatago rena wa magodimong, leina la gago a le kgethagatšwe.”
Ka baka leo, Jesu o gopoditše balatedi ba gagwe gore dithapelo ka moka di swanetše go lebišwa go Tate, Jehofa. Eupša na o tseba gore ke ka baka la’ng leina la Modimo le le bohlokwa le gore ke ka baka la’ng le swanetše go kgethagatšwa?
Go tloga mathomong a histori ya motho, leina la Modimo le lekgethwa le ile la pharwa ka maaka. Sathane, lenaba la Modimo, o biditše Jehofa gore ke Mmuši wa maaka le yo a nago le boithati yoo a se nago tshwanelo ya go buša tlholo ya Gagwe. (Genesi 3:1-6) Ba bantši ba thekga Sathane, ba ruta gore Modimo ga a borutho, ke yo kgopo le yo a itefeletšago goba ba gana gore ke Mmopi. Ba bangwe ba bile ba hlasetše leina la gagwe ka bolona, ba tloša leina Jehofa ka diphetolelong tša Beibele gomme ba gana ge le dirišwa.
Beibele e bontšha gore Modimo o tla lokiša boemo bjo bja go hloka toka. (Hesekiele 39:7) Ka go dira bjalo, o tla go nea dilo ka moka tšeo o di nyakago le go rarolla mathata ka moka. Bjang? Mantšu a latelago thapelong ya Jesu a tla nea karabo.
“Mmušo wa gago a o tle.”
Lehono, go na le kgakanego e kgolo gare ga barutiši ba bodumedi mabapi le Mmušo wa Modimo. Eupša ka ge balatedi ba Jesu ba tseba, baporofeta ba Modimo ba boletše e sa le pele gore Mesia, Mophološi yo a kgethilwego ke Modimo, o tla buša Mmušong woo o tlago go fetoša lefase. (Jesaya 9:6, 7; Daniele 2:44) O tla kgethagatša leina la Modimo ka go pepentšha maaka a Sathane gomme wa fediša Sathane le mediro ya gagwe ka moka. Mmušo wa Modimo o tla fediša ntwa, bolwetši le tlala—gaešita le lehu ka bolona. (Psalme 46:9; 72:12-16; Jesaya 25:8; 33:24) Ge o rapelela gore Mmušo wa Modimo o tle, o rapelela gore dikholofetšo tšeo ka moka di phethagale.
“Thato ya gago a e direge le mo lefaseng bjalo ka ge e direga legodimong.”
Mantšu a Jesu a šišinya gore thato ya Modimo e tla direga mo lefaseng go fo swana le ge e direga legodimong, moo Modimo a dulago gona. Thato ya Modimo ga se ya ka ya thibelwa legodimong; moo, Morwa wa Modimo o ile a lwa le Sathane le madira a gagwe, a ba lahlela lefaseng. (Kutollo 12:9-12) Kgopelo ye ya boraro thapelong ya mohlala, go swana le tše pedi tša pele, e re thuša go dula re lebišitše tlhokomelo dilong tše bohlokwa kudu—go dira thato ya Modimo e sego ya rena. Ke thato ya gagwe yeo ka mehla e tla tlišetšago dibopša tša gagwe dilo tše dibotse. Ke ka baka leo, gaešita le motho yo a phethagetšego Jesu a boditšego Tatagwe gore: “Go se phethege thato ya-ka eupša go phethege ya gago.”—Luka 22:42.
“Re nee lehono senkgwa sa rena.”
Se se latelago Jesu o bontšhitše gore re ka rapelela le dinyakwa tša rena. Ga se phošo ge re rapela Modimo mabapi le dinyakwa tša rena tša letšatši le letšatši. Ge e le gabotse, go dira bjalo go re gopotša gore Jehofa o “nea batho ka moka bophelo le mohemo le dilo ka moka.” (Ditiro 17:25) Beibele e utolla gore ke motswadi yo lerato yo a thabelago go nea bana ba gagwe seo ba se nyakago. Lega go le bjalo, go swana le motswadi yo a lokilego, a ka se ke a nea bana ba gagwe dilo tšeo di ka se ba holego.
“Re lebalele melato ya rena.”
Na ruri o kolota Modimo? Na o nyaka gore a go lebalele? Ba bantši lehono ba lahlegetšwe ke kwešišo ya gore sebe ke eng le bogolo bja sona. Eupša Beibele e ruta gore sebe ke modu wa mathata a rena a magolo, ka ge e le sebaki se segolo sa lehu la batho. Ka ge re belegetšwe sebeng, re dira dibe gantši, gomme kholofelo ya rena e nnoši ya bokamoso bjo bo sa felego e ithekgile ka go lebalelwa dibe ke Modimo. (Baroma 3:23; 5:12; 6:23) Ke mo go imollago go ithuta gore Beibele e re: “Wene Morêna O yo botho, O molebaledi.”—Psalme 86:5.
“O re hlakodiše go yo kgopo.”
Na o lemoga gore go akgofile gakaakang gore o hwetše tšhireletšo ya Modimo? Batho ba bantši ba gana go dumela gore “yo kgopo,” e lego Sathane, o gona e le ka kgonthe. Eupša Jesu o rutile gore Sathane ke wa kgonthe, a ba a mmitša “mmuši wa lefase le.” (Johane 12:31; 16:11) Sathane o sentše lefase le leo a le laolago gomme o fišegela go senya le wena, go go šitiša gore o se be le tswalano ya kgaufsi le Tatago, Jehofa. (1 Petro 5:8) Lega go le bjalo, Jehofa o feta Sathane kgole ka matla e bile o thabela go šireletša bao ba Mo ratago.
Kakaretšo ye ya dintlha tše dikgolo tša thapelo ya Jesu ya mohlala ga e akaretše ditaba ka moka tšeo re ka di rapelelago. Gopola, 1 Johane 5:14 e re botša mabapi le Modimo gore: “Go sa šetšwe seo re se kgopelago go ya ka thato ya gagwe, o a re kwa.” O se ke wa nagana gore mathata a gago ke a manyenyane kudu gore o ka a botša Modimo ka thapelo.—1 Petro 5:7.
Lega go le bjalo, go thwe’ng ka nako le lefelo? Na go na le taba gore re rapela neng, gona kae?


text:
MAHUMO AO A LEGO KA LENTŠUNG LA MODIMO | DIPSALME 87-91
Dula Lefelong le le Utegilego la Yo Godimodimo
‘Lefelo le le utegilego’ la Jehofa le šireletša tswalano ya rena le yena
Lehono go nyakega gore re ineele go Modimo gomme re kolobetšwe e le gore re dule lefelong le utegilego la Jehofa
Batho bao ba sa botego Modimo ga ba tsebe lefelo leo
Batho bao ba lego lefelong le le utegilego la Jehofa ga ba tutuetšwe ke motho le ge e le ofe goba selo le ge e le sefe seo se ka fokodišago tumelo ya bona go Modimo le go dira gore ba se sa mo rata
“Motanyi wa dinonyana” o leka go re tanya
Dinonyana di šedi kudu, ka gona go thata go di tanya
Batho bao ba tanyago dinonyana ba ithuta mekgwa ya tšona ka kelohloko gomme ba loga maano a go di tanya
Sathane, e lego “motanyi wa dinonyana,” o ithuta batho ba Jehofa gomme a ba beela melaba yeo e tla senyago tswalano ya bona le Modimo
Melaba e mene e kotsi yeo Sathane a e dirišago ke e latelago:
Go Boifa Batho
Go Rata Dilo tše di Bonagalago
Boithabišo bjo bo sa Hlwekago
Go se Kwešišane


text:
Seo o Swanetšego go se Tseba ka Bolwetši bja go wa
MOTHO yo o tlwaelanego le yena o wela fase gomme o a idibala. Mmele wa gagwe o a gwagwalala gomme hlogo ya gagwe le maoto le matsogo di thoma go utlautlega. Ge e ba o tseba gore motho yo o swerwe ke bolwetši bja go wa, o ka mo thuša ka tsela e itšego ge go sa letilwe thušo. Anke re sekasekeng tše dingwe tša ditherešo tša motheo mabapi le bolwetši bjo bjoo gantši bo sa kwešišwego.
Bolwetši bja go wa ke eng? Bolwetši bja go wa ke bolwetši bja bjoko bjo bo bakago ditlhaselo tše kopana. Tlhaselo ya gona gantši e tšea lebaka la ka tlase ga metsotso e mehlano. Boemo bjo bo hlalositšwego mathomong a sehlogo se ke mohuta wa seo se bitšwago tlhaselo e šoro (grand mal seizure) ya bolwetši bjo.
Ke eng seo se bakago ditlhaselo? Banyakišiši ba dumela gore ditlhaselo di bakwa ke ge mohlagase o šoma ka tsela e phagamego ka mo go sa tlwaelegago gare ga disele tša bjoko. Go sa dutše go sa kwešišwe lebaka leo ka lona se se diregago.
Ke swanetše go dira eng ge ke bona motho yo a swerwego ke bolwetši bja go wa a hlasetšwe o šoro? The Encyclopedia of the Brain and Brain Disorders e re: “Babogedi ba swanetše go leta go fihlela tlhaselo yeo e fela gomme ba se ke ba tshwenyana le molwetši, ge e se gore ba kgonthišetše gore motho yoo ga a gobale gomme o kgona go hema.” Ka lehlakoreng le lengwe, puku yeo e re: “Go ka bitšwa koloi ya balwetši ge e ba tlhaselo yeo e tšea lebaka la ka godimo ga metsotso e mehlano, ge e ba go latela tlhaselo e nngwe gateetee ka morago ga ya pele goba ge e ba motho a sa phafoge lebakeng la metsotso e sego kae ge tlhaselo e se na go fela.”
Nka thuša bjang molwetši ge a sa hlasetšwe ke bolwetši? Mo samediše selo se itšego se bonolo gomme o tloše dilo tše bogale kgauswi le hlogo ya gagwe. Ge go utlautlega go kgaotša, robatša molwetši ka lehlakore bjalo ka ge go bontšhitšwe seswantšhong seo se sepedišanago le sehlogo se.
Ke swanetše go dira eng ge molwetši a se na go phafoga? Sa pele, mo kgonthišetše gore dilo ka moka di sepela gabotse. Ke moka mo thuše gore a eme ka go hlophologa gomme o mo hlahle ka gore o mo iše lefelong leo a ka kgonago go khutša go lona. Batho ba bantši ka morago ga go hlaselwa ke bolwetši bjo ba a gakanega e bile ba swarwa ke boroko; ba bangwe ba boela sekeng kapejana gomme ba kgona go tšwela pele ka seo ba bego ba se dira pele ba ka hlaselwa.
Na ditlhaselo ka moka tša bolwetši bja go wa di akaretša go utlautlega? Aowa. Balwetši ba bangwe ba lahlegelwa ke monagano ka nakwana ntle le go wela fase. Boemo bjo bo bitšwa petit mal seizure (goba absence seizure), bjoo gantši bo tšeago nako e nyenyane kudu gomme ga bo be le ditlamorago tšeo di šalelago. Batho ba bangwe bao ba nago le bolwetši bja go wa ba lahlegelwa ke monagano ka nako e teletšana, mo go tšeago metsotso e mmalwa. Maemong a bjalo, molwetši a ka ralala ka phapošing, a gogagoga diaparo tša gagwe goba mohlomongwe a itshwara ka tsela e sa tlwaelegago. Ka morago ga tlhaselo yeo, a ka ikwa a hlakane hlogo.
Go bjang go phela ka bolwetši bja go wa? Ke mo go kwešišegago gore batho ba bantši bao ba nago le bolwetši bja go wa ba katana le taba ya go dula ba tšhogile gore tlhaselo e latelago e tla ba wela neng le gona kae. Ba ka efoga go ba moo go nago le batho ba bantši e le ge ba phema go hlabja ke dihlong.
Nka thekga bjang motho yo a nago le bolwetši bja go wa? Mo kgothaletše gore a ntšhe maikwelo a gagwe. Eba motheetši yo botse. Mmotšiše gore a ka rata gore o dire’ng ge e ba a ka hlaselwa ke bolwetši. Ka ge batho ba bantši bao ba nago le bolwetši bja go wa ba sa otlele, mohlomongwe o ka sepela le yena ka koloi goba wa ithaopela go mo direla dilo tše itšego.
Na ditlhaselo di ka fokotšwa—goba gaešita le go thibelwa? Dilo tše dingwe tše bjalo ka kgateletšego ya maikwelo le go se robale di oketša kgonagalo ya gore bolwetši bo hlasele motho. Ka baka leo, ditsebi di kgothaletša batho bao ba nago le bolwetši bja go wa gore ba ikhutše ka mo go lekanego le gore ba itšhidulle ka mehla e le gore ba fokotše kgateletšego ya maikwelo. Balwetšing ba bangwe, dihlare di kgonne le go thibela ditlhaselo.


text:
KGAOLO 15
O Dira Mohlolo wa Gagwe wa Pele
MONYANYA WA KUA KANA
JESU O FETOŠA MEETSE GORE E BE BEINE
Bjale ke letšatši la boraro Nathaniele e le yo mongwe wa barutiwa ba pele ba Jesu. Jesu le ba bangwe ba barutiwa ba gagwe ba pele ba leba ka leboa ba ya gae seleteng sa Galilea. Ba ya motseng wa Kana, e lego motsana wa gabo Nathaniele. Motse wa Kana o mebotong yeo e lego ka leboa la Natsaretha, moo Jesu a goletšego gona. Ba laleditšwe monyanyeng wa lenyalo kua Kana.
Mmago Jesu le yena o tlile lenyalong. Ka ge e le mogwera wa lapa la gabo bao ba nyalanago, Maria o bonala a be a swaregile ka go thuša go hlokomela baeng ba bantši. Ka gona, o lemoga tlhaelelo kapejana, gomme o begela Jesu ka yona, a re: “Ga ba na beine.”—Johane 2:3.
Ge e le gabotse, Maria o šišinya gore Jesu a dire se sengwe ka go hlokega ga beine. A diriša seema go bontšha gore o a gana, Jesu o araba ka gore: “Go re’ng seo se swanetše go tshwenya nna le wena?” (Johane 2:4) Ka ge e le Kgoši e kgethilwego ya Modimo, mediro ya Jesu e be e laelwa ke Tatagwe wa legodimong, e sego ba lapa goba bagwera. Maria ka bohlale o tlogelela ditaba diatleng tša morwa wa gagwe ka go fo bolela le badiredi a re: “Se sengwe le se sengwe seo a le botšago sona, le se dire.”—Johane 2:5.
Go na le dinkgo tša meetse tše tshelelago tša leswika, tšeo e nngwe le e nngwe ya tšona e ka rwalago dilithara tše 40. Jesu o laela badiredi a re: “Tlatšang dinkgo tšeo meetse.” Ke moka Jesu a re: “Egang e nngwe bjale le e iše go molaodi wa monyanya.”—Johane 2:7, 8.
Molaodi o kgahlwa ke botse bja beine eupša ga a lemoge gore e dirilwe ka mohlolo. Ge a bitša monyadi o re: “Motho yo mongwe le yo mongwe o ntšha beine e bose pele, ya re ge batho ba tagilwe a ntšha e sego bose. Wena o bolokile beine e bose go fihla bjale.”—Johane 2:10.
Wo ke mohlolo wa pele woo Jesu a o dirago. Ge barutiwa ba gagwe ba bafsa ba bona mohlolo wo, tumelo ya bona go yena e a matlafala. Ka morago, Jesu, mmagwe le bana babo ka motswadi o tee ba ya motseng wa Kaperenaume wo o lego ka leboabodikela bja lebopo la Lewatle la Galilea.
Ithute ka mo go oketšegilego
Jesu o Dira Mehlolo
Mehlolo ya Jesu e bontšha’ng ka matla a gagwe le ka pušo ya gagwe ya nakong e tlago ge a tla be a buša lefase?


text:
Madireng a Lefase
Isiraele
Wepesaete ya Haaretz.com e bega gore bana bao ba “belegwego ba ena le bothata bjo itšego bja tša maphelo bjoo bo ka bago bo ile bja bonwa nakong ya ge ba be ba hlahlobja ba se ba hlwa ba belegwa” ga ba sa kgona go gatela balaodi ba tša maphelo mogato wa molao wa go ba lefiša bakeng sa seo ba rego ke “bophelo bjo e sego bjona.” Lega go le bjalo, batswadi ba ka gata mogato wa go lefiša bakeng sa “go belegwa mo go sa swanelago” e le ge ba tsoma go phumolwa megokgo bakeng sa “ditshenyegelo tše oketšegilego tša go godiša ngwana yo a golofetšego le go kgotsofatša dinyakwa tša [gagwe] bophelong bja gagwe ka moka.”
Australia
Kua Australia, banna le basadi bao ba ratanago ba 8 go ba 10 ba dula mmogo pele ba ka nyalana.
Gerika
Dipalopalo tšeo di tšweleditšwego ke mokgatlo wa Greek Ministry of Health di bontšhitše gore palo ya batho bao ba ipolayago kua Gerika e oketšegile ka 40 lekgolong dikgweding tše hlano tša mathomo tša ngwaga wa 2011, ge di bapetšwa le dikgwedi tše di swanago tša ngwaga wa 2010. Koketšego yeo e bile ka nako e tee le mathata a morago bjale a tša ditšhelete.
United States
Go ya ka mokgatlo wa Natural Resources Defense Council, mo e nyakilego go ba 40 lekgolong ya dijo nageng yeo ka bophara di a senywa. Ka mohlala, go akanyetšwa gore mo e ka bago 7 lekgolong ya dibjalo ga di ke di bunwa, gore 17 lekgolong ya dijo tšeo di solwago mabenkeleng a go jela di dula di sa jewe, le gore malapa a lahla mo e ka bago 25 lekgolong ya dijo tšeo a di rekago.
Madagascar
Morago bjale go utolotšwe gore go na le leobu le lenyenyane kudu lefaseng kua Madagascar. E mengwe ya mekgaditswane ye e menyenyane kudu e metsotho e ka lekana le lenala la monwana, ka ge e gola botelele bja dimilimithara tše 29. Ka baka la ge bophelo bja yona bo le kotsing, mekgaditswane ye e ka ba e le kotsing ya go ka fedišetšwa sa ruri.


text:
Go be go Swerwe Dikopano tše di Kgethegilego tša Dihlatse tša Jehofa Dinageng tše Šupago
Dihlatse tša Jehofa di sa tšwa go swara dikopano tše di kgethegilego kua Brazil, Costa Rica, Hong Kong, Ireland, Isiraele, New Zealand le Sweden. Ya mathomo ya dikopano tše e be e swaretšwe kua Sweden ka July 2012 gomme tše tharo tša mafelelo di be di swaretšwe kua Costa Rica le New Zealand ka January 2013.
Go etša dikopano tše dingwe tša selete tša matšatši a mararo tšeo re di rulaganyago ngwaga le ngwaga, dikopanong tše tše di kgethegilego go be go na dipolelo tšeo di theilwego Beibeleng, dipontšho le diterama.
Go be go laleditšwe batho bao ba tšwago dinageng tše dingwe gore ba tle ba be gona dikopanong tše tše di kgethegilego. Ba kgonne go bona naga yeo ba e etetšego pele le ka morago ga dikopano.
Yo mongwe wa bao ba bego ba tlile kopanong yeo e bego e swaretšwe kua Brazil o itše: “Ke kgahlišitšwe kudu ke go bona lerato le legolo la bana babo rena le tsela yeo ba ilego ba re amogela ka yona. E be eka ke sa tšwa go hwetša ditho tše difsa tša lapa.”
Yo mongwe wa baeng yoo a bego a le kopanong e kgethegilego ya kua Hong Kong, o itše: “Ke kgomilwe kudu ke go bona batho ba myemyela e bile ba bangwe ba lla ge baeng bao ba bolelago Semandarin ba gokaretše dikgatišo tše difsa tše di theilwego Beibeleng tšeo di sa tšwago go lokollwa.”
Ngwaga o mongwe le o mongwe, Dihlatse tša Jehofa di swara dikopano tša selete lefaseng ka bophara. Batho ba dimilione ba ba gona dikopanong tše.
Bao ba tlago dikopanong tše ba ba le dibaka tše dintši tša go bona lerato, lethabo le khutšo ya borwarre bja bana babo rena. Se se bonagala kudu dikopanong tše di kgethegilego goba tša ditšhabatšhaba. Ka nako ya go khutša, bao ba tlilego kopanong ba bolela le ba bangwe le go ja gotee le bona, ba fana dimpho le go fana tsebišo yeo ba ka ikgokaganyago ka yona, ba tšea dinepe le go gokarelana.
Go swana le dikopanong tše dingwe tša rena, bao e sego Dihlatse tša Jehofa ba dumeletšwe go ba gona.
Ithute ka mo go oketšegilego
Ke ka Baka la Eng Dihlatse tša Jehofa di Eya Dikopanong tše Dikgolo?
Re ba le dikopano tše tharo ngwaga le ngwaga. O ka holwa bjang ke dikopano tše?


text:
KGAOLO 47
Ngwanenyana yo Monyenyane o Phela Gape!
MATEO 9:18, 23-26 MAREKA 5:22-24, 35-43 LUKA 8:40-42, 49-56
JESU O TSOŠA MORWEDI WA JAIRO BAHUNG
Jairo o a bona gore mosadi yo a bego a na le bolwetši bja ngope o fodišitšwe ke Jesu. Ga go pelaelo gore Jesu a ka thuša le morwedi wa gagwe, le ge a nagana gore ‘ga bjale morwedi wa gagwe o swanetše go ba a hwile.’ (Mateo 9:18) Na e ka ba e le gore o sa dutše a ka thušwa?
Ge Jesu a le gare a bolela le mosadi yo a mo fodišitšego, go goroga banna ba bangwe bao ba tšwago legaeng la Jairo gomme ba mmotša ba re: “Morwedi wa gago o hwile!” Ba oketša ka gore: “Ke ka baka la’ng o sa tshwenya Morutiši?”—Mareka 5:35.
Ruri tšeo ke ditaba tše di nyamišago! Monna yo, yo a hlomphegago kudu setšhabeng, ga bjale ga a na seo a ka se dirago. Morwedi wa gagwe a nnoši o hwile. Lega go le bjalo, Jesu o tšea ka tsebe pego yeo, gomme ge a retologela go Jairo, o a mo kgothatša o re: “O se ke wa boifa; wena bontšha tumelo feela.”—Mareka 5:36.
Ke moka Jesu o boela le Jairo legaeng la gagwe. Ge ba fihla, ba hwetša khuduego e kgolo. Bao ba kgobokanego moo ba a lla, ba a golola e bile ba itshetla dihuba ba nyamile. Jesu o a tsena gomme a bolela mantšu a makatšago a rego: “Ngwana yo monyenyane ga se a hwa eupša o robetše.” (Mareka 5:39) Ge batho ba ekwa se, ba sega Jesu. Ba a tseba gore ngwanenyana o hwile e le ka kgonthe. Lega go le bjalo, a diriša matla a gagwe ao a a filwego ke Modimo, Jesu o tla bontšha gore go a kgonega gore batho ba tsošwe bahung go fo swana le ge ba tsošwa borokong bjo bogolo.
Jesu bjale o ntšhetša bohle ka ntle, a šia Petro, Jakobo, Johane le batswadi ba ngwanenyana yo a hwilego. Jesu o tšea ba bahlano ba o tsena le bona moo ngwanenyana a robetšego gona. Ge a mo swara ka seatla, o re go yena: “‘Talitha kumi,’ yeo e bolelago gore: ‘Mosetsana, ke re go wena: “Tsoga!”’” (Mareka 5:41) Gateetee ngwanenyana o a tsoga gomme a thoma go sepela. Akanya lethabo leo Jairo le mosadi wa gagwe ba bago le lona ge ba bona se! E le go nea bohlatse bjo bongwe bja go bontšha gore ngwanenyana o phela e le ka kgonthe, Jesu o laela gore a fiwe sa go ja.
Mabakeng a pejana, Jesu o be a laela bao a bego a ba fodišitše gore ba se ke ba phatlalatša seo a ba diretšego sona, gomme o dira bjalo gape le ka batswadi ba. Lega go le bjalo, batswadi bao ba thabilego gotee le ba bangwe ba phatlalatša taba ye “tikologong yeo ka moka.” (Mateo 9:26) Na o be o ka se bolele seo ka lethabo ge e ba o be o bone yo mongwe wa baratiwa ba gago a tsošwa bahung? Ye ke tsogo ya bobedi yeo go ngwadilwego ka yona yeo Jesu a e dirago.
Ithute ka mo go oketšegilego
Na ruri Bahu ba ka Phela Gape?
Na o hwetšwe ke motho yo o mo ratago? Kholofetšo e homotšago ya Beibele e ka go thuša.


text:
TABA YA LETLAKALA LA KA NTLE | MAAKA AO A DIRAGO GORE GO BONAGALE EKA MODIMO GA A RATEGE
Maaka ao a Dirilego Gore Modimo a se Tsebje
SEO BA BANTŠI BA SE DUMELAGO
Bodumedi bja Bokriste “ka dibopego tša bjona tše tharo tše dikgolo e lego Bokatholika bja Roma, bo-Orthodox bja ka Bohlabela le Boprotestanta, bo dumela go Modimo o tee yo e lego Batho ba bararo: Modimo Tate, Modimo Morwa le Modimo Moya o Mokgethwa. Go ya ka tumelo ya Bokriste, tumelo ye ga se ya go dumela go medimo e meraro eupša ke ya go dumela gore batho ba ba bararo ge e le gabotse ke motho o tee.”—The New Encyclopædia Britannica.
THEREŠO E TŠWAGO KA BEIBELENG
Jesu, Morwa wa Modimo, le ka mohla ga se a ka a bolela gore o lekana le Tatagwe goba ke selo se tee le yena. Go e na le moo, o itše: “Ke ya go Tate, gobane Tate o mpheta ka bogolo.” (Johane 14:28) O ile a ba a botša yo mongwe wa balatedi ba gagwe gore: “Ke rotogela go Tate le go Tatago lena le go Modimo wa ka le go Modimo wa lena.”—Johane 20:17.
Moya o mokgethwa ga se motho. Bakriste ba pele ba ile “ba tlala moya o mokgethwa,” gomme Jehofa o itše: “Ke tla tšhollela o mongwe wa moya wa ka godimo ga motho yo mongwe le yo mongwe.” (Ditiro 2:1-4, 17) Moya o mokgethwa ga se karolo ya Boraro Botee. Ke matla a Modimo a šomago.
LEBAKA LEO KA LONA GO LEGO BOHLOKWA GO TSEBA SE
Diithuti tša Katholika e lego Karl Rahner le Herbert Vorgrimler, di hlalosa gore Boraro Botee “bo be bo ka se tsebje ntle le kutollo, gaešita le ka morago ga kutollo bo be bo ka se kwešišwe ka botlalo.” Na ruri o ka rata motho yoo go sa kgonegego gore o mo tsebe goba o mo kwešiše? Ka baka leo, thuto ya Boraro Botee ke lepheko la go šitiša motho gore a tsebe Modimo le go mo rata.
Marco, yo a tsopotšwego sehlogong sa pejana, o be a tšea Boraro Botee e le lepheko. O re: “Ke be ke nagana gore Modimo o nkutela seo a lego sona gomme sona seo se ile sa dira gore a be kgole kudu, a se tsebege le go batamelega.” Lega go le bjalo, “Modimo ga se Modimo wa tlhakatlhakano.” (1 Bakorinthe 14:33) Ga se a re utela seo a lego sona. O nyaka gore re mo tsebe. Jesu o itše: “Re rapela se re se tsebago.”—Johane 4:22.
Marco o re: “Ge ke be ke ithuta gore Modimo ga se karolo ya Boraro Botee, mafelelong ke ile ka kgona go gwerana le yena.” Ge e ba re lebelela Jehofa e le Motho yo a ikemetšego go e na le go mo lebelela e le motho o šele yo a sa tsebjego, go ba bonolo kudu go mo rata. Beibele e re: “Yo a se nago lerato ga a tsebe Modimo, gobane Modimo ke lerato.”—1 Johane 4:8.


text:
MOROKAMI (KGATIŠO E ITHUTWAGO) JANUARY 2016
Tokollo ye e na le dihlogo tše ithutwago tšeo di tlago go ahlaahlwa ka February 29 go fihla ka April 3, 2016.
Kgonthišetša Gore ‘Lerato la Gago la Borwarre le Tšwela Pele’!
Temana ya ngwaga ya 2016 e ka re thuša go itokišeletša ditiragalo tšeo di tlago go direga kgauswinyane.
Tutuetšwa ke ‘Mpho ya Modimo e sa Lefelelwego le e sa Hlalosegego’
Go rata Modimo go re tutueletša bjang go latela dikgato tša Jesu kgauswi, go rata bana babo rena le go lebalela ba bangwe?
Moya o Hlatselana le Moya wa Rena
Go bolela’ng gore motho ke motlotšwa? Motho o tlotšwa bjang?
“Re tla Sepela le Lena”
Ke’ng seo re swanetšego go se gopola ka batho ba 144 000?
Go Šoma Gotee le Modimo go a re Thabiša
Go šoma le Jehofa go re thabiša bjang le go re šireletša?


text:
KGAOLO YA LESOME
O Ile a Emela Borapedi bja Therešo
1, 2. (a) Batho ba gabo Eliya ba be ba tlaišega bjang? (b) Eliya o ile a ganetšwa bjang Thabeng ya Karamele?
ELIYA o ile a lebelela lešaba ge le dutše le namelela thitong ya Thaba ya Karamele. Gaešita le ge go be go sa apareditše leswiswana la masa, batho ba ba be ba bonagala gore ba a diila e bile ba hloka dijo. Komelelo yeo e tšerego nywaga e meraro le seripa e ile ya ba tlogela ba se na selo.
2 Gare ga bona go be go na le baporofeta ba 450 ba Baali bao ba bego ba ikgantšha kudu e bile ba tloga ba hloile Eliya moporofeta wa Jehofa. Kgošigadi Isebele o be a bolaile bahlanka ba bantši ba Jehofa, eupša monna yo o be a sa eme a tiile kgahlanong le borapedi bja Baali. Eupša seo se be se tla tšwela pele ka nako e kaaka’ng? Mohlomongwe baperisita bao ba ile ba iphahlelela ka gore monna o tee a ka se ke a ba fenya. (1 Dikg. 18:4, 19, 20) Kgoši Ahaba le yena o be a tlile, a nametše koloi ya gagwe ya ka bogošing ya ntwa. Le yena o be a sa rate Eliya.
3, 4. (a) Ke ka baka la’ng Eliya a ka ba a ile a tšhoga ge letšatši le bohlokwa le hlaba? (b) Re tlo ahlaahla dipotšišo dife?
3 Eliya o be a lebanwe ke letšatši le thata go feta matšatši ka moka. Ge Eliya a dutše a lebeletše, go be go thongwa ntwa yeo lefase le sa kago la e bona ya magareng ga botse le bobe. O ile a ikwa bjang ge letšatši leo le hlaba? O ile a tšhoga ka ge e be e le “motho yo a nago le maikwelo a swanago le a rena.” (Bala Jakobo 5:17.) Bonyenyane re ka kgodišega ka se: A dikologilwe ke batho bao ba se nago tumelo, kgoši ya bona ya mohlanogi le baperisita bao ba babolai, Eliya o ile a ikwa eka o lahlilwe.
4 Lega go le bjalo, ke’ng seo se baketšego Isiraele mathata a? Le gona, o ka ithuta’ng pegong ye? Ela hloko mohlala wa tumelo wa Eliya le kamoo re ka o ekišago ka gona lehono.
Ntwa ya Nako e Telele e Fihla Mafelelong
5, 6. (a) Isiraele e be e le ntweng efe ya nako e telele? (b) Kgoši Ahaba o kgopišitše bjang Jehofa?
5 Eliya o feditše karolo e kgolo ya bophelo bja gagwe a lebeletše setšhaba sa gabo se lahla borapedi bja therešo, gomme go be go se na seo a bego a ka se dira. Isiraele e be e le ntweng ya nako e telele ya magareng ga bodumedi bjo bo sekilego le bja maaka, magareng ga borapedi bja Jehofa Modimo le bja medimo ya diswantšho ya ditšhaba tšeo di ba dikologilego. Mehleng ya Eliya, ntwa yeo e ile ya gakala.
6 Kgoši Ahaba o be a tloga a kgopišitše Jehofa. O be a nyetše Isebele morwedi wa kgoši ya Sidone. Isebele o be a ikemišeditše go tlatša borapedi bja Baali nageng ya Isiraele le go fediša borapedi bja Jehofa ka mo go feletšego. Kapejana Ahaba o ile a ineela tutuetšong ya Isebele. O ile a aga tempele le aletare ya Baali gomme a etelela pele go rapeleng modimo wo wa boheitene.
7. (a) Ke’ng seo se bego se dira gore borapedi bja Baali e be bjo bo šišimišago? (b) Ge go bolelwa ka botelele bja komelelo ya mehleng ya Eliya, ke ka baka la’ng re ka kgodišega gore Beibele ga e ikganetše? (Akaretša le lepokisi.)
7 Ke’ng seo se bego se dira gore borapedi bja Baali e be bjo bo šišimišago? Bo ile bja goketša Baisiraele, bja dira gore ba bantši ba tlogele Modimo wa therešo. Le gona e be e le bodumedi bjo bo gobogilego le bjo sehlogo. Bo be bo akaretša bagweba-ka-mmele ba ka tempeleng ba banna le ba basadi, menyanya e gobogilego ya dikopano tša botona le botshadi gaešita le go dira dihlabelo ka bana. Jehofa o ile a arabela ka go romela Eliya go Ahaba gore a tsebatše gore go tla ba le komelelo go fihla ge moporofeta wa Modimo a bolela gore e tla fela. (1 Dikg. 17:1) Nywaga e mmalwa e ile ya feta pele Eliya a iponagatša go Ahaba gomme a mmotša gore a kgoboketše setšhaba le baporofeta ba Baali Thabeng ya Karamele. *
Ge e le gabotse, dibopego tše dintši tša borapedi bja Baali di atile lehono
8. Pego ye ya borapedi bja Baali e bolela’ng go rena lehono?
8 Lega go le bjalo, ntwa ye e bolela’ng go rena lehono? Ba bangwe ba ka nagana gore kanegelo ya borapedi bja Baali ga e bohlokwa lehono, ka ge re sa bone ditempele le dialetare tša Baali go re dikologa. Eupša pego ye ga se feela histori ya bogologolo. (Baroma 15:4) Lentšu “Baali” le bolela gore “mong” goba “morena.” Jehofa o boditše batho ba gagwe gore ba swanetše go mo kgetha bjalo ka “baali” wa bona goba mong wa bona. (Jes. 54:5) Na ga o dumele gore batho ba sa dutše ba hlankela marena a fapafapanego go e na le go hlankela Modimo Ramatlaohle? Ka kgonthe, go sa šetšwe gore batho ba fetša bophelo bja bona ka moka ba phegelela go hwetša tšhelete, mošomo wa boiphedišo, boithabišo, boithabišo bja tša botona le botshadi goba medimo e mentši yeo e rapelwago go e na le Jehofa, ba kgetha mong wa bona. (Mat. 6:24; bala Baroma 6:16.) Ka tsela e itšego, dibopego tše dintši tša borapedi bja Baali di atile lehono. Go naganišiša ka ntwa yeo ya bogologolo ya magareng ga Jehofa le Baali go ka re thuša go kgetha ka bohlale yoo re tlago go mo hlankela.
‘Go Hlotša’
—Bjang?
9. (a) Ke ka baka la’ng Thaba ya Karamele e be e le lefelo le le swanetšego la go pepentšha borapedi bja Baali? (Bona le mongwalo wa tlase.) (b) Eliya o ile a re’ng go setšhaba?
9 Tlhoreng ya Thaba ya Karamele moo go fokago moya o montši, naga e be e bonagala gabotse
10. Batho ba gabo Eliya ba be ba ‘hlotšetša bjang ka mahlakoreng a mabedi,’ gomme ba be ba lebetše therešo efe ya motheo?
10 Eliya o be a e ra go re’ng ka polelwana e rego go “hlotšetša ka mahlakoreng a mabedi”? Ge e le gabotse, batho bao ga se ba ka ba lemoga gore ba be ba swanetše go kgetha magareng ga borapedi bja Jehofa le borapedi bja Baali. Ba be ba nagana gore ba ka rapela Jehofa le Baali
11. O nagana gore mantšu a Eliya a kua Thabeng ya Karamele a ka re thuša bjang go hlahloba lefsa borapedi bja rena le dilo tšeo di tlago pele maphelong a rena?
11 Ka gona, Baisiraele bao ba be ba ‘hlotša’ bjalo ka motho yo a lekago go sepela ditseleng tše pedi ka nako e tee. Batho ba bantši ba dira phošo e swanago lehono, ganyenyane-ganyenyane ba dumelela “bo baali” ba bangwe go ba karolo ya maphelo a bona gomme ba kgaphela borapedi bja Modimo ka thoko. Boipiletšo bja Eliya bjo bo kwagalago le bjo bo akgofilego bja gore ba kgaotše go hlotša bo ka re thuša gore re hlahlobe lefsa borapedi bja rena le dilo tšeo di tlago pele maphelong a rena.
Teko ya Makgaolakgang
12, 13. (a) Eliya o ile a šišinya gore go dirwe teko efe? (b) Re ka bontšha bjang gore re bota Modimo bjalo ka Eliya?
12 Eliya o ile a šišinya gore go dirwe teko. Teko yeo e be e le bonolo kudu. Baperisita ba Baali ba be ba swanetše go aga aletare le go bea sehlabelo godimo ga yona; ke moka ba rapele modimo wa bona gore a gotetše mollo. Eliya le yena o be a tla dira se se swanago. O itše: “Modimo yo a tlago go araba ka mollo ke yena Modimo wa therešo.” Eliya o be a tseba gabotse gore Modimo wa therešo ke mang. O be a na le tumelo e tiilego moo ka go se dikadike a ilego a dira gore dilo di be bonolo go baganetši ba gagwe. O ile a dumelela baporofeta bao ba Baali gore ba thome pele. Ka gona ba ile ba kgetha poo ya sehlabelo gomme ba batamela go Baali. *
13 Ga re phele nakong ya mehlolo. Lega go le bjalo, Jehofa ga se a fetoga. Re ka mmota go swana le ge Eliya a be a mmota. Ka mohlala, ge e ba batho ba bangwe ba sa dumelelane le seo Beibele e se rutago, ga se ra swanela go boifa go ba dumelela gore ba bolele seo ba se dumelago. Ka go swana le Eliya, re ka bota gore Modimo wa therešo o tla lokiša ditaba. Re dira seo e sego ka go ipota, eupša ka go bota Lentšu la gagwe le le buduletšwego, leo le hlametšwego “go phošolla.”
Eliya o ile a lemoga gore borapedi bja Baali e tloga e le bja bofora gomme o ile a nyaka gore batho ba Modimo ba lemoge seo
14. Eliya o ile a kwera bjang baporofeta ba Baali, gona ka baka la’ng?
14 Baporofeta ba Baali ba ile ba bea sehlabelo sa bona aletareng gomme ba bitša modimo wa bona. Ba ile ba goeletša leboelela ba re: “Wena Baali, re arabe!” Ba ile ba tšwela pele ba goeletša ka nako e telele. Beibele e re: “Eupša gwa hlokwa lentšu, gwa se be le yo a arabago.” Gare ga mosegare Eliya o ile a thoma go ba kwera, a bolela ka go gegea gore mohlomongwe Baali o swaregile kudu gore a ka ba araba goba o sa ile ntlwaneng goba o sa ile le boroko o nyaka gore motho a mo phafoše. Eliya o ile a kgothaletša baikaketši bao gore: “Goeletšang kudu.” Go molaleng gore o bone gore borapedi bjo bja Baali ke bja bofora gomme o be a nyaka gore batho ba Modimo ba lemoge seo.
15. Pego ya baperisita ba Baali e bontšha bjang bošilo bja go kgetha morena yo mongwe ntle le Jehofa?
15 Baperisita ba Baali ba ile ba galefa le go feta, “ba goeletša kudu ba bile ba itshega ka mefaka le ka marumo go ya ka motlwae wa bona go fihlela ba etšwa madi.” Seo ga se sa ka sa thuša ka selo! “Go be go se na lentšu, go se na yo a arabago, e bile go se na yo a ba šetšago.” (1 Dikg. 18:28, 29) Ka kgonthe go be go se na Baali. E be e le selo seo se hlamilwego ke Sathane go goketša batho gore ba tlogele Jehofa. Therešo ke gore go kgetha morena le ge e le ofe go e na le Jehofa go tliša manyami gaešita le dihlong.
Modimo wa Therešo o Ile a Araba
16. (a) Eliya a ka ba a ile a gopotša batho eng ge a be a lokišetša Jehofa aletare kua Thabeng ya Karamele? (b) Eliya o ile a bontšha bjang gape gore o bota Modimo?
16 Thapama, go ile gwa fihla nako ya Eliya ya go dira sehlabelo. O ile a lokiša aletare ya Jehofa, yeo ka ntle le pelaelo e bego e phušotšwe ke manaba a borapedi bja therešo. O ile a diriša maswika a 12, mohlomongwe e le go gopotša ba bantši melokong e 10 ya Isiraele gore Molao wo o bego o neilwe meloko yohle e 12 o be o sa dutše o ba tlama. Ke moka o ile a bea sehlabelo sa gagwe gomme a kolobiša selo se sengwe le se sengwe ka meetse ao mohlomongwe a bego a etšwa Lewatleng la Mediterranean leo le bego le le kgauswi. O ile a re go epiwe mokero go dikologa aletare yeo gomme a o tlatša ka meetse. Go etša ge a ile a dira gore dilo di be bonolo go baporofeta ba Baali, o ile a dira gore go bonagale eka dilo di tla ba thata go Jehofa
Thapelo ya Eliya e ile ya bontšha gore o be a sa tshwenyegile ka batho ba gabo, ka gobane o be a fagahletše go bona Jehofa a ‘bušeditše dipelo tša bona go yena’
17. Thapelo ya Eliya e ile ya utolla bjang dilo tšeo di bego di etla pele bophelong bja gagwe, gona re ka ekiša bjang mohlala wa gagwe dithapelong tša rena?
17 Ge dilo ka moka di lokile, Eliya o ile a rapela. Thapelo e bonolo le e kwagalago ya Eliya e ile ya bontšha gabotse gore ke dilo dife tšeo di tlago pele bophelong bja gagwe. Sa pelepele, o be a nyaka gore go tsebje gore Jehofa ke “Modimo mo Isiraeleng,” e sego Baali. Sa bobedi, o be a nyaka gore yo mongwe le yo mongwe a tsebe gore yena ke mohlanka wa Jehofa; gore letago ka moka le tumišo di swanetše go išwa go Modimo. Sa mafelelo, o bontšhitše gore o sa dutše a tshwenyegile ka batho ba gabo, ka gobane o be a fagahletše go bona Jehofa a ‘bušeditše dipelo tša bona go yena.’ (1 Dikg. 18:36, 37) Go sa šetšwe manyami ka moka ao ba a bakilego ka baka la go hloka tumelo ga bona, Eliya o be a sa dutše a ba rata. Ge re rapela Modimo, na le rena re ka bontšha gore re tshwenyegile ka leina la gagwe, gaešita le go bontšha boikokobetšo le go kwela bao ba hlokago thušo bohloko?
18, 19. (a) Jehofa o ile a araba bjang thapelo ya Eliya? (b) Eliya o ile a laela batho gore ba dire’ng, gona ke ka baka la’ng baperisita ba Baali ba be ba sa swanelwe ke kgaugelo?
18 Pele Eliya a ka rapela, mohlomongwe lešaba le ile la ipotšiša ge e ba Jehofa e le modimo wa maaka go swana le Baali. Lega go le bjalo, ka morago ga thapelo yeo, go be go se na nako ya go belaela. Pego e re: “Ge a re’alo mollo wa Jehofa wa theoga gomme wa tšhuma sebego sa go fišwa, dikgong, maswika le lerole, ke moka wa gopiša meetse ao a bego a le ka mokerong.” (1 Dikg. 18:38) A karabo e makatšago gakaakang! Ka gona batho ba ile ba arabela bjang?
19 Ba ile ba goeletša ka moka ba re: “Jehofa ke Modimo wa therešo! Jehofa ke Modimo wa therešo!” (1 Dikg. 18:39) Mafelelong ba ile ba bona therešo. Lega go le bjalo, ba be ba sešo ba bontšha tumelo. Ge e le gabotse, ga se gore motho o tloga a na le tumelo ge a dumela gore Jehofa ke Modimo wa therešo ka morago ga go bona mollo o etšwa legodimong e le go araba thapelo. Ka gona Eliya o ile a ba kgopela gore ba bontšhe tumelo ka tsela e nngwe. O ile a ba kgopela gore ba dire seo ba bego ba swanetše go ba ba ile ba se dira nywaga e mentši pele ga moo
20. Ke ka baka la’ng dilo tšeo baswayadiphošo ba mehleng yeno ba di bolelago ka go fediša ga Eliya baperisita ba Baali di se na motheo?
20 Baswayadiphošo ba mehleng yeno ba ka ganetšana o šoro le mafelelo a teko ye ya Thabeng ya Karamele. Batho ba bangwe ba ka tshwenyega ka gore badumedi bao ba fišegelago thoko ba diriša pego ye go lokafatša ditiro tša bona tša bošoro. Ka manyami, lehono go na le badumedi ba bantši ba fišegelago thoko bao ba tletšego bošoro. Lega go le bjalo, Eliya o be a sa fišegele thoko. O be a phethagatša kahlolo ya go loka ya Jehofa. Go feta moo, Bakriste ba kgonthe ba a tseba gore ba ka se latele mokgwa wa Eliya wa go bolaya ba kgopo. Go e na le moo, ba latela taelo yeo Jesu a e neilego barutiwa ka moka ge a be a botša Petro a re: “Bušetša tšhoša ya gago lefelong la yona, gobane bohle bao ba dirišago tšhoša ba tla bolawa ka tšhoša.” (Mat. 26:52) Jehofa o tla diriša Morwa wa gagwe go phethagatša toka nakong e tlago.
21. Ke ka baka la’ng Bakriste ba therešo lehono ba swanetše go ekiša mohlala wa Eliya?
21 Mokriste wa therešo o swanetše go phela ka tsela yeo e bontšhago gore o na le tumelo. (Joh. 3:16) Tsela e nngwe ya go dira se ke go ekiša banna ba botegago bao ba swanago le Eliya. O be a rapela Jehofa a nnoši gomme o ile a kgothaletša ba bangwe go dira se se swanago. Ka sebete o ile a pepentšha bodumedi bja bofora bjoo Sathane a bo dirišitšego go goketša batho gore ba tlogele Jehofa. Le gona o ile a bota Jehofa gore o tla lokiša ditaba go e na le go bota bokgoni le matla a gagwe. Eliya o ile a emela borapedi bja therešo. Eka bohle re ka ekiša tumelo ya gagwe!
^ par. 7 Bona lepokisi leo le rego: “ Komelelo ya Mehleng ya Eliya e Tšere Nako e Kaaka’ng?”
^ par. 9 Thaba ya Karamele gantši ke e tala e bile e a kgahliša, ka ge gantši diphefo tšeo di tšwago lewatleng di rotoga ka thito ya yona gomme di e nošetša ka pula le phoka e ntši. Ka ge go be go naganwa gore Baali ke yena a nešago pula, mohlomongwe thaba ye e be e le ya bohlokwa borapeding bja Baali. Ka gona, Karamele yeo e sa tšweletšego selo le e omilego e be e le lefelo le le swanetšego la go pepentšha borapedi bja Baali gore ke bja bofora.
^ par. 12 Eliya o ba boditše ka mo go kwagalago gore: “Le se ke la gotša mollo” sehlabelong. Diithuti tše dingwe di bolela gore ka dinako tše dingwe barapedi bao ba medimo ya diswantšho ba be ba diriša dialetare tše di nago le lešoba le le fihlegilego ka tlase e le gore go bonagale eka mollo o goteditšwe ka matla a phagametšego a tlhago.


text:
Badiši, Ekišang Badiši ba Bagolo
“Kriste o ile a tlaišega bakeng sa lena, a le tlogelela mohlala gore le latele dikgato tša gagwe kgauswi.”—1 PET. 2:21.
1, 2. (a) Mafelelo e ba afe ge dinku di hlokomelwa gabotse? (b) Ke ka baka la’ng batho ba bantši mehleng ya Jesu ba be ba swana le dinku tše di se nago modiši?
DINKU di gola gabotse ge feela modiši wa tšona a di hlokomela. Puku e nngwe ya mabapi le go godiša dinku e re: “Monna yo a fo go iša dinku mafulong gomme a sa di hlokomele goba a sa re selo ka tšona, go na le kgonagalo e kgolo ya gore ka nywaga e sego kae feela di babje kudu goba di se tswale.” Lega go le bjalo, ge modiši a hlokomela dinku tša gagwe gabotse, mohlape ka moka o tla phela gabotse.
2 Tlhokomelo yeo badiši ba mohlape wa Modimo ba e neago nku e nngwe le e nngwe e tla kgoma bomoya bja phuthego ka moka. O ka gopola gore Jesu o ile a šokela mašaba ka gobane a be a “šokiša gomme a gašane go swana le dinku tše di se nago modiši.” (Mat. 9:36) Go re’ng ba be ba šokiša ka tsela ye? Ke ka gobane bao ba bego ba na le boikarabelo bja go ruta batho molao wa Modimo ba be ba le sehlogo, ba imetša mohlape e bile e le baikaketši. Go e na le gore baetapele ba bodumedi ba Isiraele ba thuše ditho tša mohlape wa bona le go di fepa, ba ile ba di rweša “merwalo e boima” magetleng a tšona.—Mat. 23:4.
3. Bagolo ba phuthego ba swanetše go dula ba gopola’ng ge ba phetha boikarabelo bja bona e le badiši ba moya?
3 Ka go re’alo, badiši ba Bakriste ba mehleng yeno—bagolo bao ba kgethilwego—ba na le boikarabelo bjo bogolo. Dinku tšeo ba di hlokometšego ke tša Jehofa le Jesu, yoo a itlhatsetšego e le “modiši yo boleta.” (Joh. 10:11) Dinku tše di “rekilwe ka theko e kgolo” yeo Jesu a e lefilego ka “madi [a gagwe] a bohlokwa.” (1 Bakor. 6:20; 1 Pet. 1:18, 19) O rata dinku tše kudu moo a ilego a di hwela ka go rata. Bagolo ba swanetše go dula ba gopola gore ke badiši bao ba kgethilwego ke Jehofa le Jesu, ba ikokobeletša bohlogo bja Morwa yo lerato wa Modimo, Jesu Kriste, yena “modiši yo mogolo wa dinku.”—Baheb. 13:20.
4. Sehlogo se se tlo ahlaahla’ng?
4 Badiši ba Bakriste ba swanetše go swara dinku bjang? Ditho tša phuthego di kgothaletšwa go “[kwa] bao ba etelelago pele” gare ga tšona. Ka lehlakoreng le lengwe, bagolo ba Bakriste ba eletšwa gore ba pheme “go buša bao e lego bohwa bja Modimo.” (Baheb. 13:17; bala 1 Petro 5:2, 3.) Ka gona, bagolo bao ba kgethilwego ba ka etelela mohlape pele bjang ntle le go o buša? Ka mantšu a mangwe, bagolo ba ka hlokomela dinyakwa tša dinku bjang ntle le go fetela ka kua ga matla ao ba a filwego ke Modimo e le balebeledi?
“O TLA DI RWALA SEHUBENG SA GAGWE”
5. Seswantšhokgopolo se se lego go Jesaya 40:11 se re ruta’ng ka Jehofa?
5 Moporofeta Jesaya o boletše ka Jehofa gore: “O tla diša mohlape wa gagwe bjalo ka modiši. O tla kgoboketša dikwana ka letsogo la gagwe; o tla di rwala sehubeng sa gagwe. Tšeo di amušago o tla di gapa ka tlhokomelo.” (Jes. 40:11) Seswantšhokgopolo se se re botša gore Jehofa o tshwenyega ka ditho tša phuthego tše di fokolago le tšeo di lego kotsing. Ka ge modiši a tshwenyega ka dinyakwa tša nku e nngwe le e nngwe le go dula a itokišeditše go e thuša, Jehofa le yena o tseba dinyakwa tša ditho tša phuthego e bile o thabela go di nea thuša yeo di e hlokago. Go etša ge modiši a kuka dikwana momenong wa seaparo sa gagwe ge go nyakega, Jehofa—“Tate wa dikgaugelo”—o tla re kuka dinakong tša mathata. O tla re homotša ge re lebeletšane le teko e kgolo goba ge go le thata.—2 Bakor. 1:3, 4.
6. Bjalo ka modiši wa moya, mogolo a ka latela mohlala wa Jehofa bjang?
6 A thuto e botse gakaakaang yeo modiši wa moya a ka ithutago yona go Tatago rena wa legodimong! Go swana le Jehofa, o swanetše go thuša dinku. Ge mogolo a tseba mathata ao dinku di lebeletšanego le ona le dinyakwa tša tšona tše di kgethegilego, o tla kgona go nea kgothatšo le thekgo tša maleba. (Die. 27:23) Go molaleng gore mogolo o swanetše go kgona go boledišana ka bolokologi le badumedigotee. Le ge a hlompha ditaba tša bona, o na le taba le seo a se bonago le go se kwa ka phuthegong gomme ka lerato a ipha nako ya go “thuša bao ba fokolago.”—Dit. 20:35; 1 Bathes. 4:11.
7. (a) Dinku tša Modimo di ile tša swarwa bjang mehleng ya Hesekiele le Jeremia? (b) Re ka ithuta thuto efe tabeng ya gore Jehofa o ile a sola badiši ba moya bao ba sa botegego?
7 Ela hloko boemo bja kgopolo bja badiši bao Modimo a ilego a ba sola. Mehleng ya Hesekiele le Jeremia, Jehofa o ile a sola o šoro bao ba ilego ba palelwa ke go hlokomela dinku tša gagwe. Ge go be go se na yo a dišitšego dinku, mohlape o ile wa hlaselwa ke dibata gomme wa gašana. Go e na le gore badiši bao ba fepe dinku, ba ile ba ikhola ka tšona gomme “ba iphepa.” (Hesek. 34:7-10; Jer. 23:1) Go sola ga Modimo badiši bao go šoma gabotse le go baetapele ba Bojakane. Eupša go bile go gatelela bohlokwa bja gore bagolo ba Bakriste ba nee mohlape wa Jehofa tlhokomelo e lerato le ya maleba.
“KE LE BEETŠE MOHLALA”
8. Jesu o beile mohlala ofe o mobotse ge a be a phošolla mekgwa e fošagetšego?
8 Ka baka la go se phethagale, tše dingwe tša dinku tša Modimo di ka diega go kwešiša seo Jehofa a se letetšego go tšona. Di ka palelwa ke go diriša keletšo ya Mangwalo, goba tša dira dilo ka tsela yeo e bontšhago go se gole moyeng. Bagolo ba swanetše go arabela bjang ge se se direga? Ba swanetše go ekiša go se fele pelo moo Jesu a ilego a go bontšha barutiwa ba gagwe ge ba be ba duletše go ngangišana ka gore yo mogolo e be e tla ba mang gare ga bona Mmušong. Go e na le gore Jesu a ba felele pelo, o ile a tšwela pele a ba ruta le go ba eletša ka lerato mabapi le go bontšha boikokobetšo. (Luka 9:46-48; 22:24-27) Ka go ba hlapiša dinao, Jesu o ile a ba ruta seo boikokobetšo e lego sona, e lego seka seo balebeledi ba Bakriste ba swanetšego go se bonagatša.—Bala Johane 13:12-15; 1 Pet. 2:21.
9. Jesu o ile a kgothaletša barutiwa ba gagwe go ba le boemo bofe bja kgopolo?
9 Pono ya Jesu ka boitshwaro bja modiši wa moya e be e fapane le ka tsela yeo Jakobo le Johane ba ilego ba itshwara ka yona. Baapostola ba ba babedi ba be ba itsomela maemo Mmušong. Eupša Jesu o ile a phošolla boemo bja bona bja kgopolo, a re: “Le a tseba gore babuši ba ditšhaba dišele ba rata go laola batho ba bona. Le gona baetapele ba bona ba bagolo ba na le matla a magolo go bao ba ba bušago. Eupša le se ke la swana le bona. Ge o nyaka go ba yo mogolo, o swanetše go ba mohlanka wa ba bangwe ka moka.” (Mat. 20:25, 26, Contemporary English Version) Baapostola ba be ba swanetše go lwantšha tshekamelo ya go nyaka go “buša” bašomigotee le bona goba go ‘laola batho.’
10. Jesu o nyaka gore bagolo ba sware mohlape bjang, gona Paulo o beile mohlala ofe tabeng ye?
10 Jesu o letetše gore bagolo ba Bakriste ba sware mohlape ka tsela yeo a ilego a o swara ka yona. Ba swanetše go hlankela badumedigotee le bona ka go rata, e sego go ba laola. Moapostola Paulo o ile a bonagatša seka se sa boikokobetšo, ka gore o ile a botša banna ba bagolo ba phuthego ya Efeso gore: “Le tseba gabotse kamoo go tloga letšatšing la pele leo ka lona ke tlilego seleteng sa Asia ke ilego ka itshwara ka gona gare ga lena, ke hlankela Morena ka boikokobetšo bjo bogolo kudu bja monagano.” Moapostola yo o be a kganyoga gore bagolo bao ba katanele go thuša ba bangwe ka go tšwa pelong le ka boikokobetšo. O itše: “Ke le bontšhitše dilong ka moka gore ka go itapiša ka tsela yeo le swanetše go thuša bao ba fokolago.” (Dit. 20:18, 19, 35) Paulo o ile a botša Bakorinthe gore e be e se mmuši wa tumelo ya bona. Go e na le moo, e be e le modirišanigotee le bona yo a ikokobeditšego gore ba thabe. (2 Bakor. 1:24) Paulo o beetše bagolo lehono mohlala o mobotse wa boikokobetšo le go šoma ka thata.
‘SWARELELA KA GO TIA LENTŠUNG LE LE BOTEGAGO’
11, 12. Mogolo a ka thuša bjang modumedigotee le yena go dira phetho e itšego?
11 Mogolo wa phuthego o swanetše go ‘swarelela ka go tia lentšung le le botegago ge e le mabapi le bokgoni bja gagwe bja go ruta.’ (Tito 1:9) Eupša o dira bjalo “ka moya wa boleta.” (Bagal. 6:1) Modiši yo botse ga a gapeletše badumedigotee le yena ka phuthegong go dira dilo ka tsela e itšego, go e na le moo, o katanela go ba thuša go itirela diphetho. Mogolo a ka tšweletša melao ya motheo ya Mangwalo yeo ngwanabo rena a swanetšego go naganišiša ka yona ge a nyaka go dira phetho e bohlokwa. A ka ahlaahla le yena seo dikgatišo tša rena di se bolelago ka taba yeo. Le gona a ka kgothaletša ngwanabo rena yoo gore a ipotšiše kamoo go dira dilo ka tsela e itšego go tlago go kgoma tswalano ya gagwe le Jehofa. A ka gatelela bohlokwa bja go tsoma tlhahlo ya Modimo ka thapelo pele a dira phetho. (Die. 3:5, 6) Ka morago ga gore mogolo a ahlaahle ditaba tše bjalo le modumedigotee le yena, o tla mo tlogela gore a itirele phetho.—Baroma 14:1-4.
12 Matla feela ao balebeledi ba Bakriste ba nago le ona a tšwa ka Mangwalong. Ka go re’alo, go bohlokwa kudu gore ba diriše Beibele ka bokgoni le go kgomarela seo e se bolelago. Go dira bjalo go thuša bagolo go phema go diriša matla a bona gampe. Go ba gona, ke badiši bao ba kgethilwego ke Jehofa le Jesu, e bile setho se sengwe le se sengwe sa phuthego se tla ikarabela go Jehofa le Jesu ka diphetho tšeo se di dirago.—Bagal. 6:5, 7, 8.
“MEHLALA GO MOHLAPE”
13, 14. Mogolo o swanetše go beela mohlape mohlala dikarolong dife?
13 Ka morago ga gore Petro a eletše banna ba bagolo ba phuthego gore ba se ‘buše bao ba gafetšwego go bona,’ o ile a ba kgothaletša “go ba mehlala go mohlape.” (1 Pet. 5:3, mongwalo wa ka tlase wa Reference Bible) Mogolo a ka ba mohlala bjang go mohlape? Ela hloko ditshwanelego tše pedi tšeo di swanetšego go fihlelelwa ke monna yo a ‘katanelago go fihlelela bolebeledi.’ E swanetše go ba yo a “hlaphogetšwego monaganong” le yo a “okamelago ba lapa la gagwe ka mokgwa o mobotse.” Ge e ba mogolo a na le lapa, o swanetše go le okamela gabotse, ka gobane “ge e ba ruri motho a sa kgone go okamela ba lapa la gagwe, o tla hlokomela bjang phuthego ya Modimo?” (1 Tim. 3:1, 2, 4, 5) Gore monna a swanelegele go ba molebeledi, o swanetše go hlaphogelwa monaganong ka kgopolo ya gore o kwešiša gabotse melao ya motheo ya Modimo le go tseba kamoo a swanetšego go e diriša ka gona bophelong bja gagwe. O kgona go thekga ditho ge go le thata e bile ga a dire diphetho ka lepotlapotla. Ge ditho tša phuthego di bona mogolo a na le dika tše, di a matlafala.
14 Karolo e nngwe yeo go yona balebeledi ba beelago Bakristegotee le bona mohlala ke ge ba etelela pele tirelong ya tšhemo. Jesu o beetše balebeledi mohlala o mobotse tabeng ye. Go bolela ditaba tše dibotse tša Mmušo e be e le karolo ya bohlokwa ya modiro wa Jesu ge a be a le mo lefaseng. O ile a bontšha barutiwa ba gagwe kamoo modiro wo o bego o swanetše go dirwa ka gona. (Mar. 1:38; Luka 8:1) Le lehono bagoeledi ba a kgothatšega ge ba šoma tšhemo le bagolo, ba bona phišego ya bagolo modirong wo wa go phološa maphelo e bile ba ithuta mekgwa yeo ba e dirišago bodireding. Ge balebeledi ba leka ka gohle go gafa nako ya bona le go katanela go bolela ditaba tše dibotse go sa šetšwe gore ba dula ba swaregile, seo se tutueletša phuthego ka moka go ba le phišego e swanago. Le gona bagolo ba ka beela bana babo bona mohlala o mobotse ka go lokišeletša le go tšea karolo dibokeng tša phuthego le medirong e mengwe, e bjalo ka go hlwekiša Holo ya Mmušo le go e hlokomela.—Baef. 5:15, 16; bala Baheberu 13:7.
“THEKGANG BA FOKOLAGO”
15. Mabaka a mangwe a gore bagolo ba dire maeto a bodiši ke afe?
15 Modiši yo botse o akgofela go thuša nku ge e gobetše goba e babja. Ka mo go swanago, bagolo ba swanetše go thuša kapelapela ge setho le ge e le sefe sa phuthego se na le mathata goba se hloka go thušwa moyeng. Batšofadi le bao ba babjago ba ka nyaka go thušwa ka dilo tša nama, eupša thušo yeo ba tlogago ba e nyaka ke ya moya le go kgothatšwa. (1 Bathes. 5:14) Bafsa ba ka phuthegong ba ka ba ba lebeletšane le mathata a bjalo ka go lwantšha “dikganyogo tša bofsa.” (2 Tim. 2:22) Ka gona maeto a bodiši a akaretša go etela ditho tša phuthego leboelela, morero e le go leka go kwešiša maemo ao di lebeletšanego le ona le go di kgothatša ka Mangwalo. Ge se se ka dirwa ka pela, mathata a mantši a ka rarollwa pele a gakala.
16. Ge setho sa phuthego se hloka thušo ya moya, bagolo ba ka se thuša bjang?
16 Go thwe’ng ge e ba go ka tšwelela bothata bjo bo ka feleletšago ka gore setho sa phuthego se wele kotsing ya moya? Mongwadi wa Beibele e lego Jakobo o botšišitše gore: “Na go na le motho yo a babjago gare ga lena? A a bitše bagolo ba phuthego ba mo rapelele, ba mo tlotše ka makhura leineng la Jehofa. Thapelo ya tumelo e tla fodiša yo a babjago gomme Jehofa o tla mo tsoša. Le gona ge e ba a dirile dibe, o tla lebalelwa.” (Jak. 5:14, 15) Gaešita le ge motho yoo a babjago moyeng a sa “bitše bagolo,” ba swanetše go mo thuša ka pelapela ge ba se na go tseba ka bothata bja gagwe. Ge bagolo ba rapela le bana babo bona le go ba rapelela gotee le go ba thekga ge ba hloka thušo, ba itlhatsela e le bao ba lapološago moyeng le go matlafatša bao ba ba hlokometšego.—Bala Jesaya 32:1, 2.
17. Mafelelo e ka ba afe ge bagolo ba ekiša “modiši yo mogolo”?
17 Badiši ba Bakriste ba katanela go ekiša “modiši yo mogolo” e lego Jesu Kriste dilong tšohle tšeo ba di dirago ka mokgatlong wa Jehofa. Mohlape o holega kudu le go phela gabotse moyeng ka thušo ya banna ba bjalo bao ba tšeelago dilo godimo. Ka baka la se ka moka, re tutueletšega go reta le go leboga Jehofa Modiši wa rena yo a ka se bapišwego le selo.


text:
FEBRUARY 17, 2014
PHILIPPINES
Tsebišo e Mpsha: Ka Morago ga Ledimo le Matla la Haiyan, Dihlatse tša Jehofa di Thoma Modiro wa Tlhakodišo
MANILA, Philippines—Ka morago ga go hlaselwa ke Ledimo le matla la Haiyan Dihlatse tša Jehofa di ile tša rulaganya modiro wa tlhakodišo woo o tšwelago pele wa lefase ka bophara go thuša Philippines.
Ofisi ya lekala ya Dihlatse tša Jehofa kua Manila e ile ya hloma dikomiti tše hlano tša go akgofiša thušo go bao ba kgomilwego ke kotsi ye ya tlhago. Ditone tše fetago tše 190 tša dilo tša tlhakodišo di ile tša romelwa bogareng bja Philippines. Dihlatse go tšwa dinageng tše lesome di ile tša thuša ka tlhakodišo. Baithaopi ba thuša ka go lokiša le go aga lefsa magae a ka godimo ga a 2 000 goba go thuša ka dilo tše dingwe tša kalafo.
Batho ba bantši ba ka bago ba 225 ba sa dula ditenteng tšeo di hlomilwego ke Dihlatse lefelong leo batho bao ba kgomilwego ke kotsi ba hudušeditšwego go lona kgauswi le Motse wa Calbayog kua Samar. Go akanyetšwa gore diperesente tše 15 go ya go tše 20 tša batho bao ba nyakago tlhakodišo lefelong le ga se Dihlatse.
Ledimo le e bile le matla go feta madimo a mangwe ao a ilego a hlasela naga, palo ya batho bao ba bolailwego ke lona e bile 6 201 gomme ba 1 785 ba sa timeletše. Batho ba ka bago ba 28 000 ba ile ba gobala gomme magae a fetago a milione a ile a senyega. Ofisi ya lekala ya Dihlatse tša Jehofa ya Manila kua Philippines e bolela gore go hwile Dihlatse tše 33 mola tše 10 di sa timeletše e bile go naganwa gore mohlomongwe di hwile.
Go thoma ka December 7, 2013, Mark Sanderson, e lego setho sa Sehlopha se Bušago sa Dihlatse tša Jehofa, o ile a etela diprofense tše hlano mafelong ao a kgomilwego ke kotsi lebaka la matšatši a šupago. O re: “Maemo a sa kgahlišego ao a bakilwego ke Ledimo le la Haiyan a sa dutše a kgoma o šoro batho ba bantši kua Philippines; lega go le bjalo re ikemišeditše go tšwela pele re thuša ka go nea dilo tšeo ba di hlokago, go romela batho bao ba ka thušago le go homotša bao ba kgomilwego ke kotsi.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba mogala +1 718 560 5000
Philippines: Dean Jacek, mogala. +63 2 411 6090


text:
Sekolo sa Bodiredi sa Pušo ya Modimo
Morero: Go tlwaeletša bagoeledi gore e be baboledi le barutiši ba atlegago ba ditaba tše dibotse.
Nako: Ga se kgaotše.
Lefelo: Holong ya Mmušo ya lefelong leo.
Ditshwanelego: Bohle bao ba kopanelago ka mafolofolo le phuthego, ba dumelelanago le dithuto tša Beibele, e bile ba phela ka go dumelelana le melao ya motheo ya Bokriste.
Go Ingwadiša: Molebeledi wa Sekolo sa Bodiredi sa Pušo ya Modimo ke yena a ngwadišago barutwana.
Sharon yo a golofaditšwego ke bolwetši bjo šoro bja tshepedišo ya megalatšhika [amyotrophic lateral sclerosis (ALS)], o re: “Sekolo sa Bodiredi sa Pušo ya Modimo se nthutile go dira nyakišišo le go hlalosa seo ke ithutilego sona ka tsela e kwagalago. Ke ithutile gape le go tšeela godimo dinyakwa tša batho ba bangwe tša moya, e sego tša ka feela.”
Arnie, yo e lego kgale e le molebeledi wa mosepedi o bolela gore: “Ke gotše ke kgamakgametša e bile ke tšhaba batho. Sekolo se se nthušitše gore ke be le boikholofelo le go ipona ke le bohlokwa. Ka baka la thušo ya Jehofa, tlwaetšo ye e nthutile ditsela tša go hema gabotse le go theetša ka kelohloko. Ke leboga kudu gore ke kgona go tumiša Modimo ka phuthegong le bodireding bja ka.”
Sekolo sa Bao ba sa Tšwago go Fihla Bethele
Morero: Go thuša bao ba sa tšwago go fihla Bethele gore ba thabele tirelo ya bona.
Nako: Se tšea metsotso e 45 beke e nngwe le e nngwe ka dibeke tše 16.
Lefelo: Bethele.
Ditshwanelego: Se tsenwa ke ditho tša nako e tletšego tša lapa la Bethele goba bao e lego baithaopi ba nakwana bao ba dumeletšwego go hlankela Bethele ngwaga goba go feta moo.
Go Ingwadiša: Ditho tše difsa tša lapa la Bethele di ngwadišwa le semeetseng.
Demetrius, yo a bilego sekolong se nywageng ya bo-1980, o re: “Sekolo se se kaonefaditše tsela ya ka ya go ithuta e bile sa ntlhamela modiro woo ke o dirilego ka nywaga e mentši Bethele. Bahlahli, thuto ya sekolo seo le tayo ya sona di nkgodišitše gore Jehofa o tshwenyegile ka nna le gore o kganyoga go nthuša gore ke atlege tirelong ya ka Bethele.”
Kaitlyn o re: “Ke thušitšwe gore ke hlokomele dilo tše bohlokwa kudu—go dira dilo ka tsela ya Jehofa. Sekolo sa Bao ba sa Tšwago go Fihla Bethele se dirile gore ke kwešiše le go leboga Jehofa, ntlo ya gagwe le mokgatlo wa gagwe.”
Sekolo sa Bodiredi sa Mmušo
Morero: Go tlwaetša balebeledi ba basepedi le bagolo gore ba phethe mediro ya bona ya bolebeledi le mediro e mengwe ya mokgatlo; gomme ka dinako tše dingwe se tlwaetša le bahlanka ba bodiredi. (Dit. 20:28) Sekolong se go hlahlobja maemo ao diphuthego di lebeletšanego le ona ka nako yeo, mekgwa yeo e apareditšego ka nako yeo gotee le dinyakwa tše akgofilego tša diphuthego. Sekolo se se swarwa ka morago ga nywaga e mengwe le e mengwe e mmalwa go ithekgile ka phetho ya Sehlopha se Bušago.
Nako: Nywageng ya morago bjale, sa balebeledi ba basepedi se be se tšea matšatši a mabedi goba matšatši a mabedi le seripa, sa bagolo se tšea letšatši le seripa gomme sa bahlanka ba bodiredi se tšea letšatši letee.
Lefelo: Gantši se swarelwa Holong ya Mmušo goba Holong ya Kopano ya kgauswi.
Ditshwanelego: Motho e swanetše go ba e le molebeledi wa mosepedi, mogolo goba mohlanka wa bodiredi.
Go Ingwadiša: Bagolo le bahlanka ba bodiredi ba hwetša taletšo e tšwago go molebeledi wa tikologo. Ofisi ya lekala ke yona e laletšago balebeledi ba basepedi.
“Le ge go ahlaahlwa tsebišo e ntši ka nako e nyenyane sekolong se, bagolo ba a matlafatšwa le go thušwa gore ba dule ba thabile gomme ba ‘tšwele pele ba dira senna’ tirelong ya Jehofa. Bao e sa tšwago go ba bagolo le bao e lego kgale e le bagolo ba ithuta go diša phuthego gabotse le go ba ngatana e tee ‘tseleng e swanago ya go nagana.’”—Quinn (ka mo tlase).
“Tlwaetšo ye e re thušitše gore re kwešiše gakaone seo se nyakwago ke tumelo ya rena, ya re lemoša ka dikotsi le go re bontšha gore ke ka ditsela dife re ka hlokomelago dinku. Tlwaetšo ye e bontšha gabotse gore Jehofa o botho.”—Michael.
Sekolo sa Tirelo ya Bobulamadibogo
Morero: Go thuša babulamadibogo gore ‘ba phethe bodiredi bja bona ka botlalo.’—2 Tim. 4:5.
Nako: Dibeke tše pedi.
Lefelo: Le kgethwa ke ofisi ya lekala; gantši e ba Holong ya Mmušo.
Ditshwanelego: Bao ba nago le ngwaga goba go feta moo e le babulamadibogo ba ka mehla.
Go Ingwadiša: Babulamadibogo bao ba swanelegago ba ngwadišwa le semeetseng gomme ba tsebišwa ke molebeledi wa bona wa tikologo.
Lily (ka go le letona) o re: “Sekolo seo se nthušitše gore ke kgone go lebeletšana le ditlhohlo bodireding le bophelong bja ka. Se kaonefaditše kudu tsela yeo ke ithutago ka yona, mokgwa wa ka wa go ruta le tsela yeo ke šomišago Beibele ka yona. Ga bjale ke tlwaeditšwe gabotse gore ke kgone go thuša ba bangwe, go thekga bagolo le go kgatha tema gore phuthego e gole.”
Brenda yo a bilego sekolong se gabedi, o re: “Se ntirile gore ke swarege ka mehla ka dilo tša moya, ke tiiše letswalo la ka le go fetša nako e ntši ke thuša ba bangwe. Go molaleng gore Jehofa o a re thuša!”
Sekolo sa Bagolo ba Phuthego
Morero: Go thuša bagolo gore ba phethe boikarabelo bja bona ka phuthegong.
Nako: Matšatši a mahlano.
Lefelo: Le kgethwa ke ofisi ya lekala; gantši se swarelwa Holong ya Mmušo goba Holong ya Kopano.
Ditshwanelego: Motho e swanetše go ba e le mogolo.
Go Ingwadiša: Ofisi ya lekala ke yona e laletšago bagolo.
Ekwa seo se bolelwago ke ba bangwe bao ba bilego klaseng ya bo-92 kua United States:
“Ke holegile kudu sekolong se, e bile se nthušitše gore ke itlhahlobe le go bona kamoo nka hlokomelago dinku tša Jehofa.”
“Ga bjale ke itokišeleditše go ba yo a kgothatšago go bohle ka go gatelela dintlha tše dikgolo Mangwalong.”
“Ke tla šomiša tlwaetšo ye bophelong bja ka ka moka.”
Sekolo sa Balebeledi ba Basepedi le Basadi ba Bona
Morero: Go thuša balebeledi ba tikologo le ba selete gore ba atlege kutšwanyana ge ba hlankela diphuthego ka go “[šoma] ka thata go boleleng le go ruteng.”—1 Tim. 5:17; 1 Pet. 5:2, 3.
Nako: Dikgwedi tše pedi.
Lefelo: Le rulaganywa ke ofisi ya lekala.
Ditshwanelego: Ngwanabo rena yoo e swanetše go ba e le molebeledi wa tikologo goba wa selete.
Go Ingwadiša: Balebeledi ba basepedi gotee le basadi ba bona ba laletšwa ke ofisi ya lekala.
“Re ile ra thušwa kudu go tšeela godimo tsela yeo Jesu a eteletšego pele mokgatlo ka yona. Re bone gore go a nyakega gore re kgothatše bana babo rena bao re ba hlankelago le go tiiša botee bja phuthego e nngwe le e nngwe. Sekolong se, go ile gwa gatelelwa gore le ge molebeledi wa mosepedi ka dinako tše dingwe a nea keletšo le tayo, morero wa gagwe o mogolo ke go thuša bana babo rena gore ba bone gore Jehofa o a ba rata.”—Joel, yo a bilego klaseng ya pele ka 1999.
Sekolo sa Beibele sa Bana Babo Rena ba Sego Lenyalong
Morero: Go lokišetša bagolo le bahlanka ba bodiredi ba sego lenyalong gore ba tle ba kgone go rwala boikarabelo bjo bo oketšegilego ka mokgatlong wa Jehofa. Bontši bja bao ba alogago sekolong se ba abelwa go hlankela moo go nyakegago thušo e kgolo nageng ya gabo bona. Ba bangwe ba ka abelwa go yo hlankela nageng e nngwe ge e ba ba tsebišitše ofisi ya lekala gore ba ithaopela go ya moo. Dialoga tše dingwe di ka hlankela e le babulamadibogo ba kgethegilego ba nakwana gore ba thome le go katološa modiro mafelong a lego lekatana.
Nako: Dikgwedi tše pedi.
Lefelo: Le kgethwa ke ofisi ya lekala; gantši se swarelwa Holong ya Mmušo goba Holong ya Kopano.
Ditshwanelego: Bana babo rena ba nago le nywaga ya go tloga go e 23 go ya go e 62 gomme ba phetše gabotse mmeleng e bile ba nyaka go hlankela kae le kae moo go nyakegago thušo e kgolo. (Mar. 10:29, 30) Ba swanetše go ba ba na le bonyenyane nywaga e mebedi ba hlankela e le babulamadibogo ba ka mehla gomme ba na le bonyenyane nywaga e mebedi ba hlankela e le bagolo goba bahlanka ba bodiredi.
Go Ingwadiša: Kopanong ya tikologo, go swarwa seboka seo go newago tsebišo e oketšegilego go bao ba nago le kgahlego.
Rick, yo a bilego klaseng ya bo-23 kua United States, o re: “Go ithuta ka mo go tseneletšego sekolong se go dirile gore moya wa Jehofa o šome ka pelong ya ka. Ge Jehofa a go nea kabelo, o go thuša gore o kgone go e phetha. Ke ithutile gore ge e ba nka tshwenyega kudu ka go dira thato ya Modimo go e na le go dira ya ka, ke gona a tlago go mmatlafatša.”
Andreas, yo a hlankelago Jeremane o re: “Ke bone gore tsela yeo mokgatlo wa Modimo o šomago ka yona mehleng ye, e bjalo ka ge eka go direga mohlolo. Tlwaetšo ye e nthušitše gore ke itokišeletše modiro wo o letšego ka pele. Le gona, mehlala e mentši ya ka Beibeleng e nthutile therešo ye ya motheo: Go hlankela bana bešo le Jehofa go tliša lethabo la kgonthe.”
Sekolo sa Beibele sa Banyalani ba Bakriste
Morero: Go tlwaetša ka mo go kgethegilego banyalani e le gore ba ka dirišwa ka mo go oketšegilego ke Jehofa le mokgatlo wa gagwe. Dialoga tše dintši di tla abelwa gore di hlankele moo go nyakegago thušo e kgolo nageng ya gabo tšona. Ba bangwe ba ka abelwa go hlankela nageng e šele ge e ba ba ka kgona go ya moo. Dialoga tše dingwe di ka hlankela e le babulamadibogo ba kgethegilego ba nakwana gore ba thome le go katološa modiro mafelong a lego lekatana.
Nako: Dikgwedi tše pedi.
Lefelo: Sekolo se šetše se thomile United States, gomme go thoma ka September 2012, se tla swarelwa le makaleng a mangwe lefaseng ka bophara, gantši e tla ba Holong ya Mmušo goba Holong ya Kopano.
Ditshwanelego: Banyalani ba nago le nywaga ya go tloga go e 25 go ya go e 50 bao ba phetšego gabotse mmeleng gomme maemo a bona a ba dumelela go hlankela kae le kae moo go nyakegago thušo e kgolo e bile ba na le moya wa gore: “Ke nna yo! Roma nna.” (Jes. 6:8) Ba swanetše go ba ba nyalane bonyenyane ka nywaga e mebedi gomme ba le tirelong ya nako e tletšego ka nywaga e mebedi. Monna e swanetše go ba e le mogolo goba mohlanka wa bodiredi bonyenyane ka nywaga e mebedi.
Go Ingwadiša: Kopanong ya selete go ba le seboka sa bao ba nago le kgahlego ya go se tsenela. Ge e ba dikopanong tša naga ya gabo lena go se na seboka seo eupša le ka rata go ingwadiša, le ka ngwalela ofisi ya lekala gore le kgone go hwetša tsebišo e oketšegilego.
“Ka kgonthe ke dibeke tše seswai tše fetošago bophelo bja motho e bile ke sebaka se sebotse sa banyalani bao ba nyakago go dira mo go oketšegilego tirelong ya Jehofa! Re ikemišeditše go phela bophelo bjo bo lekalekanego bjoo bo re dumelelago gore re šomiše nako ya rena gabotse.”—Eric le Corina, (ka mo tlase), bao ba bilego klaseng ya pele ka 2011.
Sekolo sa Beibele sa Watchtower sa Gilead
Morero: Go tlwaetša barutwana gore ba hlankele e le baromiwa mafelong ao a nago le badudi ba bantši, gore e be balebeledi ba basepedi goba ba hlankele Bethele. Pakane ke go matlafatša le go tsepamiša tšhemo gotee le thulaganyo ya lekala.
Nako: Dikgwedi tše hlano.
Lefelo: Lefelong la tša Thuto la Watchtower kua Patterson, New York, U.S.A.
Ditshwanelego: Banyalani bao ba šetšego ba hlankela tirelong e itšego e kgethegilego ya nako e tletšego—ke gore, bao ba hlankelago e le baromiwa eupša ba se ba hlwa ba e ba gona sekolong se, babulamadibogo ba kgethegilego, balebeledi ba basepedi goba bao ba hlankelago Bethele. Ba swanetše go ba ba be ba le tirelong e bjalo gotee bonyenyane ka nywaga e meraro e latelelanago. Ba swanetše go kgona go bolela, go bala le go ngwala Seisemane gabotse.
Go Ingwadiša: Komiti ya Lekala ke yona e laletšago banyalani gore ba ingwadiše.
Lade le Monique, bao ba tšwago United States, ga bjale ba hlankela Afrika. Lade o re: “Sekolo sa Gilead se re lokišeleditše gore re romelwe go gongwe le go gongwe lefaseng, re dule re le komana-madula-a-bapile gomme re kgone go šoma le bana babo rena ba rategago.”
Monique o tlaleletša ka gore: “Ke ba le lethabo le legolo ge ke šomiša seo ke ithutilego sona go tšwa Lentšung la Modimo kabelong ya ka. Ke lebelela lethabo leo e le bohlatse bja gore Jehofa o a nthata.”
Sekolo sa Ditho tša Komiti ya Lekala le Basadi ba Tšona
Morero: Go thuša bao ba hlankelago Dikomiting tša Makala gore ba hlokomele gabotse modiro wa go okamela magae a Bethele, go šeditšwe kudu ditaba tša tirelo tšeo di kgomago diphuthego, le go okamela ditikologo le dilete tšeo di lego tšhemong ya gabo tšona. Di ithuta gape ka modiro wa bofetoledi, wa go gatiša le wa go romela dikgatišo.
Nako: Dikgwedi tše pedi.
Lefelo: Lefelong la tša Thuto la Watchtower kua Patterson, New York, U.S.A.
Ditshwanelego: Ngwanabo rena yo a ngwadišwago e swanetše go ba e le setho sa Komiti ya Lekala goba setho sa Komiti ya Naga goba yo a abetšwego go ya kabelong yeo.
Go Ingwadiša: Bana babo rena le basadi ba bona ba laletšwa ke Sehlopha se Bušago.
Lowell le Cara, bao ba bilego klaseng ya bo-25, ga bjale ba hlankela Nigeria. Lowell o re: “Ke ile ka gopotšwa gore go sa šetšwe gore ke swaregile ka mošomo gakaakang goba ke filwe mošomo o mokaakang, e le gore re kgahliše Jehofa re swanetše go dira seo yena a se nyakago. Sekolong se, go gateletšwe le gore re swanetše go swara batho ba bangwe ka lerato go etša ka tsela yeo Jehofa a bontšhago lerato go bahlanka ba gagwe.”
Cara o tlaleletša ka gore: “Mantšu a mangwe ao ke sa a lebalego ke ao a rego: ‘Ge e ba ke sa kgone go hlalosa taba e itšego ka tsela e bonolo, ke swanetše go ithuta taba yeo pele ke leka go e ruta batho ba bangwe.’”